open-index/open-wikipedia-markdown huggingface dataset:
ৰঞ্জন গগৈ

**ৰঞ্জন গগৈ** (জন্ম ১৮ নৱেম্বৰ ১৯৫৪) ভাৰতৰ ৪৬তম মুখ্য ন্যায়াধীশ। ন্যায়াধীশ দীপক মিশ্ৰয়ে অৱসৰ গ্ৰহণ কৰাৰ পিছত ৩ অক্টোবৰ ২০১৮ তাৰিখে তেওঁ ভাৰতৰ ৪৬তম মুখ্য ন্যায়াধীশৰ পদত অধিষ্ঠিত হয়। তেওঁৰ পিতৃ কেশৱ চন্দ্ৰ গগৈ ১৯৮২ চনত অসমৰ মুখ্যমন্ত্ৰী আছিল। দেশৰ সৰ্বোচ্চ ন্যায়িক পদত অধিষ্ঠিত হোৱা তেওঁ প্ৰথম গৰাকী অসমীয়া লগতে উত্তৰ পূৱ ভাৰতৰ ব্যক্তি। ২০২০ চনৰ ১৯ মাৰ্চ তাৰিখে তেওঁক ভাৰতৰ ৰাষ্ট্ৰপতি ৰাম নাথ কোৱিন্দে ৰাজ্যসভাৰ সাংসদ হিচাপে মনোনীত কৰে।

এটা ৰাজনৈতিক পৰিয়ালত জন্মগ্ৰহণ কৰা গগৈ আহোম বংশৰ বংশধৰ। তেওঁৰ মাতৃৰ ফালৰ ককাক-আইতাক দুয়োজনেই বিধায়ক আছিল। তেওঁৰ আইতাক পদ্ম কুমাৰী গোহাঁই অসমৰ প্ৰথম মহিলা বিধায়কসকলৰ ভিতৰত এগৰাকী আৰু প্ৰথম মহিলা ৰাজ্যিক মন্ত্ৰী আছিল। ৰঞ্জন গগৈৰ পিতৃ কেশৱ চন্দ্ৰ গগৈয়ে ১৯৮২ চনত দুমাহ অসমৰ মুখ্যমন্ত্ৰী হিচাপে কাৰ্যনিৰ্বাহ কৰিছিল। গগৈ ভাৰতৰ একমাত্ৰ মুখ্য ন্যায়াধীশ যি এজন মুখ্যমন্ত্ৰীৰ পুত্ৰ আছিল।

## প্ৰাৰম্ভিক জীৱন
ৰঞ্জন গগৈৰ জন্ম হৈছিল টাই-আহোম পৰিয়ালত আৰু তেওঁৰ পৰিয়ালৰ বাসস্থান ডিব্ৰুগড়ৰ কে.চি.গগৈ পথ। তেওঁৰ মাতৃৰ পৰিয়ালটো আহোম ৰাজ্যৰ ৰাজপৰিয়াল স্বৰ্গদেউ গদাধৰ সিংহৰ বংশধৰ। ১৯৮২ চনৰ ১৩ জানুৱাৰীৰ পৰা ১৯৮২ চনৰ ১৯ ​​মাৰ্চলৈ অসমৰ মুখ্যমন্ত্ৰী হিচাপে কাৰ্যনিৰ্বাহ কৰা ভাৰতীয় জাতীয় কংগ্ৰেছৰ ৰাজনীতিবিদ কেশৱ চন্দ্ৰ গগৈৰ পিতৃৰ নাম আছিল শান্তি গগৈ। শান্তি গগৈ শৃঞ্জন ৰাজকুমাৰ গোহাঁইৰ সম্পৰ্কীয় আছিল। তেওঁৰ মাতৃৰ ফালৰ ককা-আইতাক জগেশ চন্দ্ৰ আৰু পদ্ম কুমাৰী গোহাঁই দুয়োজনেই স্বাধীনতাৰ পূৰ্বৰ আৰু পৰৱৰ্তী ভাৰতৰ বিধায়ক আৰু মন্ত্ৰী আছিল। গগৈয়ে ডিব্ৰুগড়ৰ ডন বস্ক' স্কুল আৰু গুৱাহাটীৰ কটন কলেজ (বৰ্তমান কটন বিশ্ববিদ্যালয় নামেৰে জনাজাত)ত  অধ্যয়ন কৰি উচ্চ শিক্ষাৰ বাবে দিল্লীলৈ যায়। ইয়াৰ পিছত দিল্লীৰ ছেইণ্ট ষ্টিফেন কলেজত অধ্যয়ন কৰি ইতিহাসত সন্মানসহ স্নাতক ডিগ্ৰী লাভ কৰে। স্নাতক ডিগ্ৰী সম্পূৰ্ণ কৰাৰ পিছত গগৈয়ে দেউতাকৰ ইচ্ছা ৰক্ষা কৰিবলৈ অসামৰিক সেৱাৰ পৰীক্ষাত উত্তীৰ্ণ হৈছিল। তেওঁ পিছলৈ, পিতৃক কৈছিল যে তেওঁৰ আগ্ৰহ ইয়াৰ পৰিৱৰ্তে আইনৰ পিছত লগাত নিহিত হৈ আছে। দিল্লী বিশ্ববিদ্যালয়ৰ Faculty of Law ৰ পৰা স্নাতক ডিগ্ৰী লাভ কৰি তেওঁ আইন বিষয়ত ডিগ্ৰী লাভ কৰে। ১৯৮২ চনত তদানীন্তন আইন মন্ত্ৰী আব্দুল মুহিব মজুমদাৰে কেশৱ চন্দ্ৰ গগৈক সুধিছিল যে তেওঁৰ পুত্ৰও কোনোবাদিনা অসমৰ মুখ্যমন্ত্ৰী হ’ব নেকি? গগৈয়ে কয় যে তেওঁৰ পুত্ৰ ৰঞ্জন গগৈয়ে তেওঁক অনুকৰণ নকৰে, কিন্তু ভাৰতৰ মুখ্য ন্যায়াধীশ হোৱাৰ সম্ভাৱনা আছে। পিছলৈ পিতৃৰ ভৱিষ্যদ্বাণী সফলভাৱে প্ৰমাণিত হ’ল।

## কৰ্মজীৱন
ন্যায়াধীশ গগৈয়ে ১৯৭৮ চনত আইনী ক্ষেত্ৰখনত প্ৰথম খোজ পেলাই পৰৱৰ্ত্তী সময়ত গুৱাহাটী উচ্চ ন্যায়ালয়ত কৰ্মৰত আছিল। ২০০১ চনৰ ২৮ ফেব্ৰুৱাৰীত তেওঁ সেই ন্যায়ালয়ৰ স্থায়ী ন্যায়াধীশ নিযুক্ত হয়। ইয়াৰ পৰৱৰ্ত্তী সময়ত ২০১০ চনৰ ৯ ছেপ্টেম্বৰত তেওঁ পঞ্জাব আৰু হাৰিয়ানা উচ্চ ন্যায়ালয়লৈ বদলি হৈ আহে আৰু ২০১১ চনৰ ১২ ফেব্ৰুৱাৰীত একে ন্যায়ালয়ৰ মূখ্য ন্যায়াধীশৰ পদ লাভ কৰে। ২০১২ চনৰ ২৩ এপ্ৰিল তাৰিখে তেওঁৰ উচ্চতম ন্যায়ালয়ৰ ন্যায়াধীশ হিচাপে পদোন্নতি হয় আৰু এই ন্যায়ালয়ত তেওঁ প্ৰায় ৭ বছৰ কাল কাৰ্যনিবাহ কৰে। ২০১৮ চনৰ ৩ অক্টোবৰ তাৰিখে তেওঁ ভাৰতৰ উচ্চতম ন্যায়ালয়ৰ মুখ্য ন্যায়াধীশ পদত অধিষ্ঠিত হয়।

ন্যায়াধীশ গগৈৰ পিতৃ প্ৰয়াত কেশৱ চন্দ্ৰ গগৈ অসমৰ এগৰাকী প্ৰাক্তন মুখ্যমন্ত্ৰী আছিল।

## তথ্য সংগ্ৰহ

শ্ৰেণী:টাই-আহোম ব্যক্তি
শ্ৰেণী:অসমৰ ব্যক্তি
শ্ৰেণী:জীৱিত ব্যক্তি
শ্ৰেণী:ভাৰতৰ ন্যায়াধীশ
শ্ৰেণী:ভাৰতৰ মুখ্য ন্যায়াধীশ
শ্ৰেণী:ৰাজ্যসভাৰ সাংসদ
শ্ৰেণী:অসম বৈভৱ বঁটা বিজয়ী
কলিকট

**কলিকট** ( ), হ'ল দক্ষিণ ভাৰতৰ কেৰেলা ৰাজ্যৰ মালাবাৰ উপকূলত অৱস্থিত এখন মহানগৰ। ই কেৰেলাৰ তৃতীয় বৃহৎ মহানগৰ। ২০১১ চনৰ লোকপিয়ল অনুসৰি নগৰখনৰ জনসংখ্যা ২,০৩০,৫১৯ জন।. এই ঠাইখন ক'ঝিক'ড জিলাৰ সদৰ ঠাই।

প্ৰাচীন তথা মধ্যযুগীয় সময়ত ঠাইখনে পূৰ্বীয় মছলাৰ ব্যৱসায়ৰ ক্ষেত্ৰত যি ভূমিকা গ্ৰহণ কৰিছিল তাৰ ওপৰত ভিত্তি কৰি কলিকটক "মছলাৰ নগৰ" বুলি আখ্যা দিয়া হৈছিল।. মধ্যযুগীয় সামুথিৰিছ(জামৰিণ)ৰ সাম্ৰাজ্য তথা ব্ৰিটিছৰ সময়ৰ মালাবাৰ জিলাৰ সদৰঠাই আছিল কলিকট। আৰৱীয় ব্যৱসায়ীসকলে সপ্তম শতিকাৰেপৰাই ঠাইখনৰ লগত ব্যৱসায় আৰম্ভ কৰিছিল।পৰ্তুগীজ নাৱিক তথা অন্বেষক ভাস্ক'-দা-গামাই ১৪৯৮ চনৰ ২০ মে'ত কলিকটত অৱতৰণ কৰিছিলহি। ব্ৰিটিছ, ফৰাছী আৰু তাৰ পাছত ওলন্দাজসকলে ইয়াত ভৰি থৈছিলহি বেপাৰৰ অচিলা লৈ। ইয়াৰ পাছত কলিকট মহীশূৰ সাম্ৰাজ্যৰো অন্তৰ্ভুক্ত হৈছিল।নগৰখনৰ ঠায়ে ঠায়ে ব্যাপ্ত হৈ থকা বিভিন্ন স্হাপত্য শিল্পসমূহৰ বাবে ঠাইখনক "শিল্প নগৰী" বুলিও কোৱা হয়।

## নামৰ উৎপত্তি
কালিকট নামটোৰ সম্পৰ্কে বিভিন্নজনে বিভিন্ন মত আগবঢ়াইছে। এবিধ উচ্চমানৰ হস্ত-নিৰ্মিত কপাহী কাপোৰৰ পৰা কালিকট নামটো আহিছে বুলিও কোৱা হয়। ক'ঝিক'ড নামটোৰ সমান্তৰালকৈয়ে ব্যৱহৃত হয় কালিকট নামটো।
## তথ্য সংগ্ৰহ

## বাহ্যিক সংযোগ

* Kozhikode District official website

শ্ৰেণী:ভাৰতৰ নগৰ মহানগৰ
বিষ্ণুপ্ৰিয়া দেৱী

**বিষ্ণুপ্ৰিয়া দেৱী** হৈছে প্ৰাক্-জোনাকী যুগৰ এগৰাকী বিশিষ্ট কবি। তেওঁ গুণাভিৰাম বৰুৱাৰ দ্বিতীয়া ভাৰ্য্যা আছিল। ১৮৮৪ চনত শিশু আৰু চেমনীয়াসকলৰ বাবে **নীতিকথা** নামৰ এখন অমূল্য গ্ৰন্থ ৰচনা কৰিছিল। এই গ্ৰন্থখনত অনেক সাৰগৰ্ভ নীতিবচন আছে। তেওঁ অসমত নাৰীক শিক্ষিত কৰি তুলিবলৈ তেওঁ বিশেষ যত্ন কৰিছিল।

## চমু জীৱনী
বিষ্ণুপ্ৰিয়া দেৱীৰ পিতৃৰ নাম হৈছে লম্বোদৰ কটকী। বিষ্ণুপ্ৰিয়া এগৰাকী বিদূষী আৰু সাহসী মহিলা আছিল। সমাজসেৱাতো বিষ্ণুপ্ৰিয়া সদায় আগৰণুৱা আছিল।

## ব্যক্তিগত জীৱন
লম্বোদৰ কটকীৰ কন্যা বিষ্ণুপ্ৰিয়াৰ প্ৰথম বিবাহ হৈছিল ১৮৫৩ চনত পৰশুৰাম বৰুৱাৰ লগত। পৰশুৰাম বৰুৱাৰ অকাল মৃত্যু আৰু গুণাভিৰাম বৰুৱাৰ প্ৰথমা পত্নীৰ বিয়োগৰ পিচত অসমত সেই সময়ত বিধৱা বিবাহ প্ৰথা নিষিদ্ধ থকা সত্বেও ১৮৭০ চনত বিষ্ণুপ্ৰিয়াৰ সন্মতিসাপেক্ষে গুণাভিৰাম বৰুৱা আৰু বিষ্ণুপ্ৰিয়াৰ বিবাহ সম্পন্ন হৈছিল। ১৮৭২ চনত *বিবাহ পঞ্জীয়ন আইন* অনুসৰি পঞ্জীয়নভুক্ত এইখনেই অসমৰ প্ৰথম পঞ্জীয়নভুক্ত বিবাহ।

## মৃত্যু
১৮৯২ চনৰ ২২ মাৰ্চত বিষ্ণুপ্ৰিয়া দেৱীৰ মৃত্যু হয়।

## তথ্য সংগ্ৰহ

## বাহ্যিক সংযোগ
*অসমীয়া সাহিত্যত মহিলা লেখকৰ অৱদান

শ্ৰেণী:অসমৰ ব্যক্তি
শান্তনুকুলনন্দন

**শান্তনুকুলনন্দন** হৈছে পূৰবী বৰমুদৈৰ দ্বাৰা ৰচিত এখন উপন্যাস। অসমীয়া সাহিত্য ক্ষেত্ৰত গৱেষণাধৰ্মী দৃষ্টিকোণেৰে এই উপন্যাসখন ৰচনা কৰা হৈছে। এই উপন্যাসখনে ২০০৭ বৰ্ষৰ বাবে সাহিত্য অকাডেমিৰ বঁটা লাভ কৰিবলৈ সক্ষম হৈছিল। এই গ্ৰন্থখনত প্ৰাচীন কামৰূপৰ মূলাধাৰ নদী ব্ৰহ্মপুত্ৰৰ উৎপত্তি আৰু ইয়াৰ নামকৰণৰ সন্দৰ্ভত লেখিকাই ব্যাখ্যা আগবঢ়াইছে। লেখিকাই ইতিহাস চেতনা আৰু বৰ্ণনীয় উপস্থাপন শৈলীৰে এই উপন্যাসখন ৰচনা কৰিছে।

## লেখিকাৰ পৰিচয়

পূৰবী বৰমুদৈ (১৯৫০ – ২০১৯) অসমৰ এগৰাকী সাহিত্যিক। তেখেত মূলতঃ বুৰঞ্জীমূলক উপন্যাসৰ ৰচয়িতা। তেখেত সাহিত্য অকাডেমি বঁটা আৰু অসম উপত্যকা সাহিত্য বঁটাৰ দ্বাৰা সন্মানিত।

## গ্ৰন্থ পৰ্যালোচনা
শান্তনুকুলনন্দন গ্ৰন্থখনত লেখিকাই ব্ৰহ্মপুত্ৰ উপত্যকাৰ প্ৰাচীন সভ্যতাত বিভিন্ন জাতি-জনগোষ্ঠী, ভাষিক, ৰাজনৈতিক, সাংস্কৃতিক তথা ধৰ্মীয় সমন্বয়ৰ কিদৰে এক সৰ্বজনীন আৰু আদৰ্শ সংস্কৃতিৰ সৃষ্টি হৈছে তাক যুক্তি সহকাৰে নিখুঁত ৰূপে অংকন কৰাৰ প্ৰয়াস কৰিছে। লেখিকাই উপন্যাসখনৰ চৰিত্ৰৰ মাজত হোৱা বাৰ্তালাপেৰে কাহিনীভাগ আগুৱাই নিছে। বিস্তৃত বৰ্ণনাই কিছুমান ক্ষেত্ৰত যি একঘেয়ামী অৱস্থাৰ সৃষ্টি কৰে তাৰ তুলনাত বাৰ্তালাপ বা যুক্তিতৰ্কই পাঠকৰ হৃদয়ত বিষয়বস্তু সম্পৰ্কে সহজতে সাঁচ বহুৱাব সক্ষম হয়। লেখিকাই উপৰোক্ত কৌশলৰ জৰিয়তে মনোগ্ৰাহীকৈ উপন্যাসখনৰ বিষয়বস্তু পাঠকৰ বোধগম্য কৰি তোলাত সফল হৈছে। সবল শব্দমালা আৰু অৰ্থগভীৰ বাক্যবিন্যাসে উপন্যাসখনৰ গাম্ভীৰ্য ৰক্ষা কৰিছে।

ব্ৰহ্মপুত্ৰ (লৌহিত্য) আৰু ইয়াৰ আলমত গঢ় লৈ উঠা সভ্যতাৰ কথা উল্লেখ কৰোঁতে ঔপন্যাসিকে কেইবাটাও উপ-কাহিনীৰ সংযোগ কৰিছে। লেখিকাই উপন্যাসখনত লৌহিত্যৰ পাৰত অৱস্থিত ভাৰ্গৱ মুনিৰ আশ্ৰমৰ বৰ্ণনা, উজ্জ্বয়িনী, নালন্দা বিশ্ববিদ্যালয়ৰ পৰিৱেশৰ চিত্ৰ সুন্দৰভাৱে অংকন কৰিছে। সেইসময়ত নালন্দা বিশ্ববিদ্যালয়ৰ অধ্যক্ষ শীলভদ্ৰ, মহাচীন দেশীয় বিধি বিশাৰদ হিউ-ৱেন-চাং আদি ঐতিহাসিক চৰিত্ৰবোৰৰ ক্ৰিয়া-কলাপৰ মাজেৰে সেই সময়ৰ ভৌগোলিক, ঐতিহাসিক, ৰাজনৈতিক, সাংস্কৃতিক আদি দিশবোৰৰ কথা অনুধাৱন কৰিব পাৰি। আচাৰ্য শান্তিৰক্ষিত নামৰ চৰিত্ৰৰ জৰিয়তে লেখিকাই সেই সময়ৰ তীব্বতীয় সমাজ ব্যৱস্থা তথা ভাৰত, নেপাল আৰু তিব্বতত সেইসময়ৰ বৌদ্ধ ধৰ্মৰ প্ৰভাৱৰ এটি সম্যক চিত্ৰ দাঙি ধৰাৰ প্ৰয়াস কৰিছে। ব্ৰহ্মপুত্ৰৰ সৃষ্টি কাহিনী ক’বলৈ গৈ লেখিকাই নিজস্ব ৰচনাশৈলীৰে উপন্যাসখনক বলিষ্ঠতা প্ৰদান কৰিছে। উপন্যাসখনত মহাভাৰতীয় কথনশৈলী আধুনিক সম্পৰীক্ষাৰে উপস্থাপিত কৰিছে, আনহাতে ইতিহাস আৰু মৌলিকতাৰ মণিকাঞ্চন সংযোগ ঘটাইছে। বিষয় বস্তুৰ প্ৰতি লক্ষ্য ৰাখি লেখিকাই সংস্কৃত শব্দৰ ব্যৱহাৰ অধিক কৰিছে।

## তথ্য সংগ্ৰহ

শ্ৰেণী:অসমীয়া গ্ৰন্থ
শ্ৰেণী:অসমীয়া উপন্যাস
শ্ৰেণী:সাহিত্য অকাডেমি বঁটা প্ৰাপ্ত অসমীয়া গ্ৰন্থ
ৰাধানাথ ফুকন

**ৰাধানাথ ফুকন** () অসমৰ এজন আগশাৰীৰ সংস্কৃত পণ্ডিত, দাৰ্শনিক আৰু সাহিত্যিক। অসমৰ প্ৰথম স্নাতকোত্তৰ ডিগ্ৰীধাৰী লোক হোৱাৰ ওপৰিও, অসমীয়া ভাষাত দৰ্শন বিষয়ৰ মৌলিক গ্ৰন্থ ৰচনাৰ ক্ষেত্ৰত তেখেত আগৰণুৱা আছিল। তেখেতে ইংৰাজী আৰু হিন্দী ভাষাতো সাহিত্য চৰ্চা কৰিছিল। ব্ৰিটিছৰ আমোলত ৰায়বাহাদুৰ খিতাপ লাভ কৰা ফুকন ডাঙৰীয়াই শিক্ষা আৰু কৰ্ম জীৱনত ব্যুৎপত্তিৰ পৰিচয় দিছিল। বিজ্ঞানৰ ছাত্ৰ হোৱা হেতুকে তেখেতৰ ৰচনাৱলীত ভাৰতীয় দৰ্শনৰ মূল তত্ত্ব বিলাকক আধুনিক বিজ্ঞানসন্মত দৃষ্টি ভংগীৰে বিশ্লেষণ কৰা দেখা পোৱা যায়।

## বাল্যকাল আৰু শিক্ষা জীৱন
ৰাধানাথ ফুকন বাল্যকাল যোৰহাট আৰু শিৱসাগৰত অতিবাহিত হৈছিল। ১৮৮১ চনত তেখেতে শিৱসাগৰ গৱৰ্ণমেণ্ট ভাৰনেকুলাৰ স্কুলত নাম ভৰ্তি কৰে আৰু একে সময়তে দীননাথ বেজবৰুৱাৰ সংস্কৃত টোলতো শিক্ষাগ্ৰহণ আৰম্ভ কৰে। ১৮৮২ চনত তেখতে শিৱসাগৰ চৰকাৰী হাইস্কুলত নাম লগায়। ১৮৯১ চনত এণ্ট্ৰেন্স পৰীক্ষাত উত্তীৰ্ণ হৈ তেখেতে কলিকতাৰ প্ৰেচিডেন্সী কলেজৰ পৰা এফ এ আৰু বি এ ডিগ্ৰী লাভ কৰে। তাৰপাছত তেঁও প্ৰেচিডেন্সী কলেজৰ পৰাই পদাৰ্থ বিজ্ঞানত স্নাতকোত্তৰ ডিগ্ৰী লাভ কৰে। ১৮৯৮ চনত তেখেতে কলিকতাৰ ৰিপন মহাবিদ্যলয়ৰ পৰা বি. এল. ডিগ্ৰীও লাভ কৰে। সমগ্ৰ শিক্ষা জীৱনতে তেঁও তীক্ষ্ণ বুদ্ধি আৰু পাৰদৰ্শিতাৰ পৰিচয় দিছিল।

## কৰ্ম জীৱন
বি. এল ডিগ্ৰী লাভ কৰাৰ পাছত ফুকনে পোন প্ৰথমে যোৰহাটত ওকালতি কৰে। ১৯০৩ চনত তেওঁ প্ৰশাসনীয় সেৱাৰ বাবে নিৰ্বাচিত হয় আৰু গুৱাহাটীত ই. এ. চি. হিচাপে কৰ্মজীৱন আৰম্ভ কৰে। এই সময়তে ব্ৰিটিছ চৰকাৰে তেওঁক ৰায়বাহাদুৰ উপাধিও প্ৰদান কৰে। তেজপুৰ, হবিবগঞ্জ, চুমানগঞ্জ আদি বিভিন্ন ঠাইত কাৰ্যনিৰ্বাহ কৰি তেখেতে কেইবাটাও পদোন্নতি লাভ কৰে, প্ৰথমে জিলা ন্যয়াধীশ আৰু শেষত ছেছন জাজ হিচাপে তেখেতে চাকৰিৰ পৰা অৱসৰ লয়। অৱসৰ লোৱাৰ পাছতো তেখেতে পুনৰ ওকালতি আৰম্ভ কৰে। তদুপৰি তেখেতে বাহনি নামৰ এখন চাহবাগিছা ক্ৰয় কৰি ব্যৱসায়তো মনোনিবেশ কৰে।
এই কালছোৱাত তেখেতে সমান্তৰাল ভাৱে সাহিত্য চৰ্চা ৰাখিছিল।

## ভাৰতীয় দৰ্শনৰ সৈতে পৰিচয়
১৯২০ চনত ফুকনৰ দাৰ্শনিক আৰু কবি দুৰ্গেশ্বৰ শৰ্মাৰ লগত পৰিচয় হয়, আৰু তেখেতৰ সান্নিধ্যতে গীতাকে ধৰি আন আন ভাৰতীয় দৰ্শনৰ পুথি পঢ়া আৰম্ভ কৰে। ভাৰতীয় দৰ্শনে ফুকনৰ জীৱনত আমূল পৰিবৰ্তনৰ সূচনা কৰে আৰু পিছলৈ তেখেতে এই বিষয়টিৰ ওপৰত চৰ্চা আৰু কেইবাখনো পুথি ৰচনাৰে,দৰ্শনৰ এজন পণ্ডিত ৰূপে পৰিগণিত হয়। ভাৰতীয় দৰ্শনৰ বাদেও তেখেতে মহাপুৰুষ শংকৰদেৱৰ সৃষ্টিৰাজিও গভীৰ ভাৱে অধ্যয়ন কৰে। অনুবাদ আৰু মৌলিক ৰচনাৰে তেখেতে ভাৰতীয় দৰ্শনৰ  তত্ত্ববিলাক সাধাৰণ ৰাইজৰ ওচৰলৈ লৈ যোৱাৰ চেষ্টা কৰিছিল। 

## সাহিত্যকৃতি
ফুকন ডাঙৰীয়াৰ সংস্কৃত ভাষাৰ ওপৰত বিশেষ ব্যুৎপত্তি আছিল, তেঁও নিজে সংস্কৃতত সাহিত্য চৰ্চা কৰা নাছিল যদিও, সংস্কৃতত থকা দৰ্শন শাস্ত্ৰসমূহ তেওঁ ইংৰাজী আৰু অসমীয়ালৈ অনুবাদ তথা বাখ্যা কৰিছিল। তেখেতৰ ৰচনাত কেইটামান বিশেষত্ব দেখা পোৱা যায়-
# আধুনিক বিজ্ঞানৰ সূত্ৰসমূহৰ সৈতে ভাৰতীয় দৰ্শনৰ তুলনা
#বিভিন্ন ভাৰতীয় দৰ্শন সমূহৰ মাজত সমন্বয় সৃষ্টি কৰাৰ প্ৰয়াস
#শংকৰদেৱৰ দৰ্শনৰ প্ৰতি গভীৰ শ্ৰদ্ধা 
 
### ৰচিত গ্ৰন্থ
# সাংখ্য দৰ্শন
#বেদান্ত দৰ্শন
#কথাৰে উপনিষৎ (হিন্দী আৰু অসমীয়া) 
#বিজ্ঞানৰ সিপাৰে (হিন্দী আৰু অসমীয়া)
#জন্মান্তৰৰ ৰহস্য
#The Theory of Rebirth
#The Sankhyakarika of Ishwar Krishna
#অসমীয়াৰ ভৱিষ্যত 
# বি. এ. জগন্নাথ ইত্যাদি

## সন্মান
#১৯১৪ চনত ব্ৰিটিছ চৰকাৰৰ দ্বাৰা ৰায়বাহাদুৰ খিতাপ 
#১৯৫৭ চনত নলবাৰীৰ সংস্কৃত সঞ্জীৱনী সভাৰ দ্বাৰা বেদান্ত বাচস্পতি উপাধি 
# ১৯৬৪ চনত গুৱাহাটী বিশ্ববিদ্যালয়ৰ পৰা ডি লিট সন্মান 

## তথ্য সংগ্ৰহ

শ্ৰেণী:অসমৰ ব্যক্তি
শ্ৰেণী:অসমীয়া প্ৰবন্ধকাৰ
শ্ৰেণী:অসমীয়া শিক্ষাবিদ

## বাহ্যিক সূত্ৰ
* Yuga and Divya varsha
অসম ষ্টাৰ থিয়েটাৰ

**অসম ষ্টাৰ থিয়েটাৰ** ১৯৭০ চনৰ ১১ ছেপ্তেম্বৰত প্ৰতিষ্ঠা হোৱা এটা ভ্ৰাম্যমাণ থিয়েটাৰ দল। নটৰাজ থিয়েটাৰ আৰু মঞ্চৰূপা থিয়েটাৰৰ পিছত পাঠশালাত আৰম্ভ হোৱা নাট্যদল হ'ল অসম ষ্টাৰ থিয়েটাৰ।  পাঠশালাৰ কুমুদ শৰ্মাৰ প্ৰযোজনাত এই থিয়েটাৰ প্ৰতিষ্ঠা হয়। আশীৰ দশকৰ মাজভাগত এই থিয়েটাৰে ইয়াৰ নাট্যযাত্ৰাৰ যৱনিকা পেলায়। 

## নাট্য পৰিক্ৰমা
### প্ৰথম বৰ্ষ
অসম ষ্টাৰ থিয়েটাৰে ইয়াৰ প্ৰথম বৰ্ষত মঞ্চস্থ কৰা নাটসমূহ হ'ল- *ৰাজলক্ষ্মী সীতা*, *সম্ৰাট জাহাঙ্গীৰ*, *ভক্ত বীৰ*, *হিন্দুবীৰ*, *অপৰাধী কোন*, *মাতৃ পূজা* আৰু *নগাকোঁৱৰ*। ইয়াৰে আটাইকেইখন নাটকেই পৰিচালনা কৰিছিল ভ্ৰাম্যমান নাট্যদলৰ চিৰসেউজ অভিনেতা-পৰিচালক চন্দ্ৰ চৌধুৰীয়ে।  । অসম ষ্টাৰ থিয়েটাৰৰ প্ৰথম বৰ্ষৰ শিল্পীসকল আছিল চন্দ্ৰ চৌধুৰী, সুৰেন পাটগিৰী, বলদেৱ শইকীয়া, ৰমা শীল, অনিল ৰয়, সুমিত্ৰা বৰুৱা, লাৱণ্য বৰুৱা, ফুল কুমাৰী ভূঞা আদিয়ে। এই বৰ্ষৰ সংগীত পৰিচালক আছিল প্ৰভাত শৰ্মা আৰু নৃত্য পৰিচালনা কৰিছিল যতীন গোস্বামীয়ে। 

### পৰৱৰ্তী নাট্যবৰ্ষ
অসম ষ্টাৰ থিয়েটাৰত মঞ্চস্থ হোৱা কেইখনমান উল্লেখযোগ্য নাটক হ'ল- *দেবযানী*, *নৰ্ত্তকী*, *অপৰাধী কোন*, *আদিলশ্বাহ*, *কল্যাণী*, *হিটলাৰ*, *কলংকিনী*, *বোৱাৰীৰ চকুলো*, *ৰাধা অনুৰাধা* আদি। অসম ষ্টাৰ থিয়েটাৰত মঞ্চস্থ নাট্যসম্ৰাট প্ৰফুল্ল বৰা ৰচিত '*দেৱযানী*'  ভ্ৰাম্যমাণ থিয়েটাৰৰ বাবে ৰচনা কৰা প্ৰথম মৌলিক অসমীয়া সামাজিক নাটৰ পাণ্ডুলিপি।

## লুপ্তি
আশীৰ দশকৰ মাজভাগত অসম ষ্টাৰ বন্ধ হৈ যায়।

## কাৰ্য্যালয়
অসম ষ্টাৰ থিয়েটাৰে যদিও পাঠশালাতেই প্ৰতিষ্ঠা লাভ কৰিছিল, পিছলৈ ইয়াৰ আখৰা শিবিৰ গুৱাহাটীতো আৰম্ভ কৰিছিল।

## লগতে চাওক
* অসমৰ ভ্ৰাম্যমাণ থিয়েটাৰৰ তালিকা
* ভ্ৰাম্যমাণ থিয়েটাৰ
* নটৰাজ থিয়েটাৰ
* মঞ্চৰূপা থিয়েটাৰ

## তথ্য সংগ্ৰহ

শ্ৰেণী: ভ্ৰাম্যমাণ থিয়েটাৰ
ৰংমন (অসমীয়া কমিক্‌চ)

**ৰংমন** () হৈছে অসমৰ জনপ্ৰিয় কমিক্‌চ সমূহৰ ভিতৰত অন্যতম। ই অসমীয়া ভাষাত প্ৰকাশিত প্ৰথম আৰু একমাত্ৰ ৰঙীন শিশু আলোচনী। এই আলোচনীখন ২০০৫ চনৰ ফেব্ৰুৱাৰী মাহত প্ৰথম প্ৰকাশ পাইছিল। তেতিয়াৰ পৰাই বৰ্তমানলৈকে নিয়মীয়াকৈ এই আলোচনীখন প্ৰকাশ পাই আহিছে। ২০১১ চনৰ ১৬ জুলাইত এই আলোচনীখনৰ আনুষ্ঠানিক ৱেবছাইট মুকলি কৰা হয়। তেতিয়াৰ পৰাই সকলোৰে সুবিধা হোৱাকৈ এই আলোচনীখন ডিজিটেল ৰূপতো পঢ়ুৱৈৰ বাবে প্ৰকাশ কৰা হয়।

## প্ৰকাশ
মালিনী পাব্লিকেছন নামৰ এটা প্ৰকাশন কেন্দ্ৰ ৰোমান বৰদলৈয়ে প্ৰতিষ্ঠা কৰে। এই প্ৰকাশন কেন্দ্ৰটোৱেই ৰংমন কমিকছখন প্ৰকাশ কৰাৰ সিদ্ধান্ত লয়। ২০০৫ চনত গুৱাহাটী ৰাজ্যিক সংগ্ৰাহলয়ৰ প্ৰেক্ষাগৃহত ৰংমনৰ প্ৰথম সংখ্যাটো উদ্ধোধন কৰা হয়। এই উদ্ধোধনী সভাত ড° মামণি ৰয়ছম গোস্বামী,  হীৰেণ ভট্টাচাৰ্য আৰু  ড° হীৰেন গোহাঁই উপস্থিত আছিল।

## ডিজিটেল সংস্কৰণ
ৰংমন কমিকছখন বৰ্তমান ডিজিটেল ৰূপত ইয়াৰ আনুষ্ঠানিক ৱেবছাইটত প্ৰকাশ কৰা হয়। ২০১১ চনৰ ১৬ জুলাইত গুৱাহাটী প্ৰেছ ক্লাবত অনুষ্ঠিত হোৱা এখন সভাত ৱেবছাইটটো উদ্বোধন কৰা হয়। গগন চন্দ্ৰ অধিকাৰীয়ে ৰংমনৰ আনুষ্ঠানিক ৱেবছাইটটো মুকলি কৰে।

## লগতে চাওক
* মৌচাক
* টিংকল
* অসমীয়া শিশু আলোচনী সমূহ
* অসমৰ বাতৰি কাকত আৰু আলোচনীৰ তালিকা

## তথ্য সংগ্ৰহ

## বাহ্যিক সংযোগ
* ৰংমনৰ আনুষ্ঠানিক ৱেবছাইটৰ আৰ্কাইভ:
* ৰংমনৰ বিষয়ে চাওক: 

শ্ৰেণী: অসমীয়া আলোচনী
শ্ৰেণী:অসমীয়া শিশু আলোচনী
শ্ৰেণী:কমিক্‌চ
ইমৰান শ্বাহ

**ইমৰান শ্বাহ** বা ** নৱাব ইমৰান শ্বাহ** (, জন্ম: ১৯৩৩) অসমৰ এজন কবি, ঔপন্যাসিক, গল্পকাৰ, নাট্যকাৰ আৰু অনুবাদক। "ঈশান দত্ত", "অনামিকা বৰুৱা", "কুম্ভকৰ্ণ", "অনিমেষ বৰুৱা" আদি ছদ্মনামেৰে তেখেতে লিখামেলা কৰিছিল। তেখেতে ঘাইকৈ অসমীয়া ভাষাত সাহিত্য ৰচনা কৰি আহিছে। ২০১২ চনৰ নৱেম্বৰত তেখেতক অসম সাহিত্য সভাৰ নতুন সভাপতি হিচাপে নিৰ্বাচিত কৰা হৈছে। তেওঁক ভাৰত চৰকাৰে ২০২১ চনত চতুৰ্থ সৰ্বোচ্চ অসামৰিক সম্মান পদ্মশ্ৰী বঁটাৰে সন্মানিত কৰে। ২০২৪ চনৰ ফেব্ৰুৱাৰী মাহত ডিব্ৰুগড় বিশ্ববিদ্যালয়ে ‘ডি লিট’ উপাধি প্ৰদান কৰে৷ 

## চমু জীৱনী
১৯৩৩ চনৰ ২৩ নৱেম্বৰত শিৱসাগৰ জিলাত ইমৰান শ্বাহৰ জন্ম হৈছিল। পিতৃৰ নাম মহম্মদ শ্বাহ আৰু মাতৃৰ নাম মৰিয়ম নিচা তেখেতৰ শিক্ষা জীৱনৰ আৰম্ভণি ১৯৬৩ চনত শিৱসাগৰৰ ২ নং ধাই আলি প্ৰাথমিক বিদ্যালয়ত হৈছিল তেওঁ ১৯৫৮ চনত শিৱসাগৰ মহাবিদ্যালয়ৰ পৰা স্নাতক পৰীক্ষাত উত্তীৰ্ণ হোৱাৰ পাছত ১৯৬২ চনত গুৱাহাটী বিশ্ববিদ্যালয়ৰ পৰা অসমীয়া সাহিত্যক মুখ্য বিষয় হিচাপে লৈ স্নাতকোত্তৰ পৰীক্ষাত উত্তীৰ্ণ হয়। শিক্ষাৰ্থী জীৱনৰ অন্তত শ্বাহে গড়গাঁও মহাবিদ্যালয়ৰ অস্থায়ী অধ্যাপক পদত যোগদান কৰি কৰ্মজীৱনৰ পাতনি মেলে। পৰৱৰ্তী বৰ্ষত এই চাকৰি এৰি শিৱসাগৰ মহাবিদ্যালয়ত যোগদান কৰে আৰু অসমীয়া বিভাগৰ মুৰব্বী পদৰ পৰা ১৯৯৩ চনত অৱসৰ গ্ৰহণ কৰে। তেখেত বৰ্তমান শিৱসাগৰত অৱস্থিত অৰুণোদয় মহাবিদ্যালয়ত অধ্যক্ষ পদত কাৰ্যনিৰ্বাহ কৰি আছে।

## সাহিত্য কৰ্ম
ইমৰান শ্বাহে অতি সৰু কালৰে পৰাই সাহিত্য চৰ্চা কৰি আহিছিল, তেওঁৰ প্ৰথম কবিতা "বনবাসী" নৱম শ্ৰেণীত পঢ়ি থকা সময়তে প্ৰকাশ পাইছিল। পৰৱৰ্তী বছৰটোত তেখেতৰ প্ৰথম উপন্যাস "সংগীতৰ সিপাৰে" প্ৰকাশ পাইছিল।

তেখেতৰ আন কিছুমান প্ৰসিদ্ধ ৰচনা হৈছে "ঈশান দত্তৰ নিৰ্বাচিত কবিতা", নিসংগ ধূসৰ, ঢৌ ভাগি ঢৌ, বন্দী বিহংগমে কান্দে, পিয়ামুখচন্দা, ইত্যাদি, পোৰা মাটিৰ মালিতা, হিয়াৰ ফুলনিৰ ফুল, জোনাকৰ ছবি, ক্ৰান্তিৰেখা, কবি পুলিছ, জবানবন্দী আদি।

তেখেতৰ এখন উপন্যাস "ৰজনীগন্ধা"ৰ আধাৰত ১৯৭৩ চনত ৰশ্মিৰেখা নামৰ এখন চলচ্চিত্ৰ নিৰ্মাণ কৰা হৈছিল।

## প্ৰকাশিত গ্ৰন্থ আদি
* কুকুহা (গল্প সংকলন, প্ৰকাশ ১০ নৱেম্বৰ, ২০১২)
* ইমৰান শ্বাহ ৰচনাৱলী (সম্পাদনা: ড॰ কৃষ্ণ কুমাৰ মিশ্ৰ, প্ৰকাশ: ২০১০)
* ঈশান দত্তৰ নিৰ্বাচিত কবিতা (কাব্য সংকলন)
* কবি পুলিছ (উপন্যাস)
* সাগৰিকা (উপন্যাস)
* বৰ্ণালী (উপন্যাস)
* ইনকিলাব (অনুবাদিত উপন্যাস)
* নিসংগ ধূসৰ (কাব্য সংকলন)
* সংগীতৰ সিপাৰে (উপন্যাস, প্ৰকাশ: ১৯৫২)
* বনবাসী (কাব্য সংকলন, প্ৰকাশ: ১৯৫১)
* বিশ্ববন্ধু (জীৱনী)

## বঁটা আৰু স্বীকৃতি
২০১০ চনত তেখেতক অসম উপত্যকা সাহিত্য বঁটা প্ৰদান কৰা হৈছিল। শিৱসাগৰ নাট্য মন্দিৰত অসমৰ মুখ্যমন্ত্ৰী তৰুণ গগৈয়ে আজান পীৰ বঁটা প্ৰদান কৰে। ২০১২ চনৰ নৱেম্বৰ মাহৰ ১৮ তাৰিখে তেখেত অসম সাহিত্য সভাৰ সভাপতি হিচাপে নিৰ্বাচিত হয়। তেওঁক ভাৰত চৰকাৰে ২০২১ চনত সাহিত্য আৰু শিক্ষাৰ ক্ষেত্ৰত চতুৰ্থ সৰ্বোচ্চ অসামৰিক সম্মান পদ্মশ্ৰী বঁটাৰে সন্মানিত কৰে।

## তথ্য সংগ্ৰহ

## বাহ্যিক সংযোগ
* অসম সাহিত্য সভাৰ নৱ-নিৰ্বাচিত সভাপতি ইমৰান শ্বাহ দেৱৰ সৈতে এক সাক্ষাৎকাৰ , সাহিত্য ডট অৰ্গ, আহৰণ: ৩০ জানুৱাৰী, ২০১২
* 
* ইমৰান শ্বাহ সম্পৰ্কীয় বা-বাতৰি , ছেভেন চিষ্টাৰচ ৱেবছাইটত
* ইমৰান শ্বাহলৈ আজান পীৰ বঁটা , দ্য আসাম ট্ৰিবিউন কাকতত প্ৰকাশিত বাতৰি
* ইমৰাণ শ্বাহ : জীৱন : দৃষ্টি-সৃষ্টি, জামালুদ্দিন আহমেদ , সাহিত্য ডট অৰ্গ, আহৰণ: ৩০ জানুৱাৰী, ২০১২

শ্ৰেণী:অসমৰ ব্যক্তি
শ্ৰেণী:জীৱিত ব্যক্তি
শ্ৰেণী:অসমীয়া ঔপন্যাসিক
শ্ৰেণী:অসমীয়া কবি
শ্ৰেণী:অসমীয়া গল্পকাৰ
শ্ৰেণী:অসম সাহিত্য সভাৰ সভাপতি
শ্ৰেণী:অসম উপত্যকা সাহিত্য বঁটা বিজয়ী
শ্ৰেণী:পদ্মশ্ৰী বঁটা বিজয়ী
গেলিলিঅ’ গেলিলি

**গেলিলিঅ’ গেলিলি** (ইংৰাজী:**Galileo Galilei**) (; **জন্ম** ১৫ফেব্ৰুৱাৰী ১৫৬৪&nbsp; – ৮ জানুৱাৰী ১৬৪২), একাধাৰে এজন ইটালী দেশৰ পদাৰ্থবিদ, গণিতজ্ঞ, জ্যোতিৰ্বিদ আৰু দাৰ্শনিক আছিল আৰু তেওঁ বৈজ্ঞানিক বিপ্লৱৰ সৈতে ওতপ্ৰোত ভাৱে জড়িত ব্যক্তি আছিল। 
তেওঁৰ উল্ল্যেখযোগ্য অৱদানবোৰৰ ভিতৰত আছিল দূৰবীক্ষণ যন্ত্ৰৰ উন্নতি সাধন আৰু জ্যোতিৰ্বিজ্ঞানৰ গুৰুত্বপূৰ্ণ পৰ্য্যবেক্ষণ কিছুমান যিবোৰে কপাৰ্নিকাছৰ মতবাদক পূৰ্ণ সমৰ্থন দিছিল। গেলিলিঅ’ক "আধুনিক পৰ্য্যবেক্ষণ জ্যোতিৰ্বিদ্যা", "আধুনিক পদাৰ্থ বিজ্ঞান", আনকি "বিজ্ঞান", তথা "আধুনিক বিজ্ঞান চৰ্চাৰ পিতৃস্বৰূপ" আখ্যা দিয়া হয়।

## তথ্য সংগ্ৰহ

## বাহ্যিক সংযোগ

শ্ৰেণী:ইটালীৰ ব্যক্তি
শ্ৰেণী:গণিতজ্ঞ
শ্ৰেণী:জ্যোতিৰ্বিজ্ঞানী
শ্ৰেণী:দাৰ্শনিক
অনিৰুদ্ধ কায়স্থ

*'অনিৰুদ্ধ কায়স্থ* ষষ্ঠদশ-সপ্তদশ শতিকাৰ এগৰাকী কবি। এখেতৰ পিতৃ ৰামচন্দ্ৰ বা ৰামৰুদ্ৰদেৱ। পিতামহ মাধৱদেৱৰ ককায়েক দামোদৰ ওৰফে ৰূপচন্দ্ৰ গিৰী। পূব কোচ ৰাজ্যৰ ৰজা ৰঘূদেৱৰ ৰাজসভাৰ অমাত্য আছিল। ৰজা ৰঘূদেৱৰ পৃষ্ঠপোষকতাত এখেতে ভাগৱতৰ ২য় আৰু ৫ম স্কন্ধৰ পদ ভাঙনি কৰে। পঞ্চম খণ্ডৰ ৰচনাকাল ১৬০২ চন বুলি ঠাৱৰ কৰা হৈছে।
## তথ্য সমল

শ্ৰেণী:অসমৰ ব্যক্তি
শ্ৰেণী:অসমীয়া কবি
শ্ৰেণী:সংক্ষিপ্ত জীৱনী
শ্ৰেণী:অসমৰ পাব্লিক ডমেইনৰ অন্তৰ্ভুক্ত লিখক
অভিনৱ গুপ্ত

**অভিনৱ গুপ্ত** প্ৰাচীন কামৰূপৰ এগৰাকী দাৰ্শনিক। এওঁ খ্ৰীষ্টীয় ৮ম-৯ম শতিকাৰ লোক। এখেত প্ৰথমে শাক্ত ধৰ্মাৱলম্বী আছিল আৰু শাক্ত দৰ্শনৰ এখন ভাষ্য ৰচনা কৰিছিল। কথিত প্ৰবাদ অনুসৰি আদি শংকৰাচাৰ্য কামৰূপলৈ আহোঁতে অভিনৱ গুপ্তই শংকৰাচাৰ্যৰ লগত শাক্ত ধৰ্মৰ গুণ সম্বন্ধে তৰ্কযুদ্ধত প্ৰবৃত্ত হৈছিল। কিন্তু তৰ্কযুদ্ধত পৰাস্ত হয় আৰু শংকৰাচাৰ্যৰ শিষ্যত্ব গ্ৰহণ কৰে।
## তথ্য সমল

শ্ৰেণী:সংক্ষিপ্ত জীৱনী
অমৃতপ্ৰভা

**অমৃতপ্ৰভা** (১ম শতিকা) অসমৰ জীয়ৰী বুলি কথিত। সয়ম্বৰ সভাত এখেতে কাশ্মীৰৰ মেঘবাহনক স্বামী বৰণ কৰিছিল। বিয়াৰ পাছত মেঘবাহন কাশ্মীৰৰ ৰজা হয়। পাছলৈ মেঘবাহনে বৌদ্ধ ধৰ্ম গ্ৰহণ কৰে। অমৃতপ্ৰভাই বৌদ্ধ ভিক্ষুৰ বাবে 'অমৃত ভৱন' নামৰ এক বিহাৰ স্থাপন কৰিছিল।
## বুৰঞ্জীত উল্লেখ
কলহন ৰচিত ৰাজতৰঙ্গিণীত আৰু চীনা পৰ্যটক ঔ-কং ৰচিত “কাশ্মীৰ বিৱৰণতো অমৃতপ্ৰভাৰ বিষয়ে উল্লেখ আছে।
## ইতিহাস
খৃষ্টীয় প্ৰথম শতিকাত কাশ্মীৰত ৰাজত্ব কৰা মেঘবাহনৰ প্ৰধান মহিষী আছিল অমৃতপ্ৰভা। তেওঁৰ পিতৃ আছিল ভগদত্তবংশীয় কামৰূপৰ অধিপতি। অৱশ্যে এইজনা ৰজাৰ নাম অদ্যপি জানিব পৰা হোৱা নাই। কাশ্মীৰৰ সমীপৱৰ্তী গান্ধাৰৰ ৰজাই কাশ্মীৰ দখল কৰিবলৈ গোপাদিত্য নামে যুধিষ্ঠিৰৰ পৰিনাতি এজনক দত্তক লৈছিল। তেওঁৰ পুত্ৰ মেঘবাহন। সেইসময়তে প্ৰাগজ্যোতিষপুৰত অমৃতপ্ৰভাৰ সয়ম্বৰ সভা হৈছিল। গোপাদিত্যই মেঘবাহনক সেই সয়ম্বৰ সভালৈ পঠিয়াইছিল।
### বৰুণৰ ছত্ৰ
ভগদত্ত পৰিয়ালৰ এটা অলৌকিক সম্পদ নৰকাসুৰ ৰজাই বৰুণৰ পৰা কাঢ়ি অনা ছত্ৰ আছিল। এই ছত্ৰ পুৰুষৰ মূৰৰ ওপৰত ধৰিলে, সুলক্ষণযুক্ত পুৰুষৰ মূৰত শীতল ছাঁ দিয়ে। অমৃতপ্ৰভাই সয়ম্বৰত এই ছত্ৰ ব্যৱহাৰ কৰি ছত্ৰটি মেঘবাহনৰ মূৰৰ ওপৰত ধৰাত শীতল ছাঁ দিয়া প্ৰত্যক্ষ কৰে আৰু তেওঁকেই উপযুক্ত স্বামী বুলি বৰমালা প্ৰদান কৰে। অৱশ্যে বাণ ৰচিত “হৰ্ষ চৰিত’’ৰ মতে এই ছত্ৰ কুমাৰ ভাস্কৰ বৰ্মণৰ সম্পত্তি আছিল।

### বৌদ্ধ ধৰ্মী অমৃতপ্ৰভা
বিবাহৰ পাছত মেঘবাহনে গান্ধাৰৰ পৰা আহি কাশ্মীৰৰ ৰাজসিংহাসনত বহিল। ৰজা হৈয়ে তেওঁ নানা ধৰ্মকাৰ্যত লিপ্ত হৈ পৰিল। ৰাজ্যত জীৱহত্যা নিষেধ কৰি আজ্ঞা প্ৰচাৰ কৰিলে আৰু যিবোৰ মানুহে জন্তুৰ মাংস বেচি জীৱিকা উলিয়াইছিল তেওঁলোকৰ পোহপাল দিবলৈ ৰাজসাহায্যৰ ব্যৱস্থা কৰিলে। মেঘবাহনে 'মেঘবন' আৰু 'মেঘমঠ' নামে দুটা মঠ নিৰ্মাণ কৰিছিল ৰাজমহিষী অমৃত প্ৰভাই বিদেশী ভিক্ষুসকলৰ ব্যৱহাৰৰ অৰ্থে *অমৃতভৱন* নামে বিহাৰ নিৰ্মাণ কৰিছিল, যাক পিছলৈ অমিতভৱন আৰু অন্তভৱন নামেৰে জনা গৈছিল। অমৃতপ্ৰভাই পিতৃৰাজ্যৰ পৰা বৌদ্ধ ধৰ্মগুৰু স্তৌন্‌পাক কাশ্মীৰলৈ লৈ গৈছিল। স্তৌনপাই “লো-স্তৌপ’’ নামে এটি বৌদ্ধস্তূপ নিৰ্মাণ কৰিছিল।
#### একাধিক নাম
উল্লেখ্য যে কাশ্মীৰৰ ৰাজপৰিয়ালত একাধিক অমৃতপ্ৰভাৰ উল্লেখ আছে। মেঘবাহনৰ ১৭৭ বছৰ পাছত ৰজা হোৱা ৰণাদিত্যৰ প্ৰধান মহিষীৰ নামো অমৃতপ্ৰভা আছিল। ৰণাদিত্য ৫২৮ বছৰ পিছত জয়পীড় বিনয়াদিত্য ৰজা হয়। তেওঁৰ মাকৰ নামো অমৃতপ্ৰভা।

## তথ্য সমল

শ্ৰেণী:সংক্ষিপ্ত জীৱনী
শ্ৰেণী:ৰাজতন্ত্ৰ
শ্ৰেণী:অসমৰ নাৰী
অৰ্জুন দাস বৈৰাগী

**অৰ্জুন দাস বৈৰাগী** (১৭-১৮ শতিকা) স্বৰ্গদেৱ ৰুদ্ৰসিংহৰ কটকী আছিল। ১৭১০ চনৰপৰা ১৫ চনলৈ মুঠতে তিনিবাৰ ৰত্ন কন্দলী শৰ্মা কটকীৰ লগত ত্ৰিপুৰা ৰাজ্যলৈ স্বৰ্গদেউৰ সন্দেশ লৈ গৈছিল। মোগল আক্ৰমণৰ বিৰুদ্ধে থিয় দিবলৈ স্বৰ্গদেৱে ত্ৰিপুৰা ৰাজ্যৰ সহায় বিচাৰি বাৰ্তা পঠিয়াইছিল। ১৭২৪ চনত ৰত্ন কন্দলীৰ সৈতে যুটীয়াকৈ 'ত্ৰিপুৰা বুৰঞ্জী' ৰচনা কৰে।
## তথ্য সমল

শ্ৰেণী:সংক্ষিপ্ত জীৱনী
অৰ্জুন দৈৱজ্ঞ

**অৰ্জুন দৈৱজ্ঞ** ১৭ শতিকাৰ অসমৰ এগৰাকী জ্যোতিষী আছিল। গদাধৰ সিংহ ৰজা হোৱাৰ আগতে পলাই ফুৰা কালচোৱাত এখেতেই ভৱিষ্যতে গদাধৰ সিংহ ৰজা হ'ব বুলি ভৱিষ্যতবাণী কৰিছিল। এই ভৱিষ্যত বাণী সঁচা হোৱাৰ পাছত গদাধৰ সিংহই এখেতক ৰাজজ্যোতিষী পাতিছিল।
## তথ্য সমল

শ্ৰেণী:সংক্ষিপ্ত জীৱনী
অষ্টভুজ মহন্ত

**অষ্টভুজ মহন্ত** (? - ১৭৭০) মায়ামৰা সত্ৰৰ সত্ৰাধিকাৰ আছিল। এখেতৰ দিনতে অসম বুৰঞ্জীৰ প্ৰথম মোৱামৰীয়া বিদ্ৰোহ হৈছিল। অষ্টভূজ মহন্তৰ পিতৃ আছিল চতুৰ্ভূজদেৱ। চতুৰ্ভূজ দেৱৰ মৃত্যুৰ পাছত ১৭৮৪ চনত এখেত মায়ামৰা সত্ৰৰ অধিকাৰ হৈছিল। প্ৰথমে স্বৰ্গদেৱ ৰাজেশ্বৰ সিংহৰ লগত সদ্ভাৱ ৰাখি চলিছিল। কিন্তু বিভিন্ন কাৰণত আহোম ৰজা আৰু বৈষ্ণৱ মহন্তসকলৰ মাজত প্ৰভেদ বাঢ়ি আহিবলৈ ধৰে। কীৰ্তিচন্দ্ৰ বৰবৰুৱাই মায়ামৰীয়া মহন্তৰ বিৰুদ্ধে অপবাদ উলিয়ায়, আৰু অষ্টভুজ মহন্তৰ পুত্ৰ গাগিনী ডেকা মহন্তক অপমান কৰে। ইয়াৰ লগে লগে ৰজাৰ লগত মতভেদ তীব্ৰ হৈ উঠে। স্বৰ্গদেউ ৰাজেশ্বৰ সিংহৰ মৃত্যুৰ পাছত কীৰ্তিচন্দ্ৰ বৰবৰুৱাই মায়ামৰীয়া শিষ্য নাহৰ খোৰা শইকীয়া আৰু ৰাঘৱ মৰাণক অপমান কৰাক লৈ অস্ত্ৰধাৰী বিদ্ৰোহৰ আৰম্ভণি হয়। অষ্টভুজ মহন্তয়ো ৰাজেশ্বৰ সিংহৰ মৃত্যুৰ পাছত বিদ্ৰোহৰ বাবে অনুমতি দিয়ে। মোৱামৰীয়া বিদ্ৰোহীয়ে আহোমৰ ৰাজধানী আক্ৰমণ কৰি ৰজা লক্ষ্মী সিংহ স্বৰ্গদেৱক বন্দী কৰে। লক্ষ্মী সিংহই ৰাজপাট ঘূৰাই পোৱাৰ পিছত ৰজাঘৰীয়া সৈন্যই খুতিয়াপোতালৈ গৈ পুত্ৰসহ অষ্টভুজক ৰংপুৰলৈ ধৰি আনে আৰু হত্যা কৰে।

## তথ্য সংগ্ৰহ

শ্ৰেণী:অসমৰ ব্যক্তি
শ্ৰেণী:মৃত ব্যক্তি
শ্ৰেণী:সত্ৰাধিকাৰ
আইখেক বুঢ়াগোহাঁই

**আইখেক বুঢ়াগোহাঁই** (১৭ শতিকা) চুৰাম্‌ফা বা খোৰা ৰজাৰ বুঢ়াগোহাঁই আছিল। কোচ ৰাজ্যৰ সেনাপতি চিলাৰায়ৰ লগত আহোমৰ সন্ধি স্থাপন কৰাত আগভাগ লৈছিল। কিন্তু একে যুঁজতে পৰাজয়ৰ কাৰণ হিচাপে তেখেত চিহ্নিত হোৱাত বুঢ়াগোহাঁই পদৰপৰা নিস্কৃতি দিয়া হয়। ইয়াৰ পাছৰ স্বৰ্গদেউ প্ৰতাপ সিংহৰ দিনত হোৱা কছাৰী ৰণৰ সময়তো আহোমৰ পৰাজয়ৰ মূল কাৰণ হিচাপে চিহ্নিত হয়। এই দোষৰ বাবে স্বৰ্গদেৱে শাস্তিমূলক ব্যৱস্থা লোৱাত ৰাজ্যৰপৰা পলাই যায় আৰু প্ৰথমে কোচ ৰজা পৰীক্ষিত আৰু পাছলৈ বংগৰ নবাবৰ আশ্ৰয় লয়। স্বৰ্গদেৱে ক্ষমাদানৰ প্ৰতিশ্ৰুতি দিয়াত তেওঁ উভতি আহে। মোগলৰ লগত হোৱা কলিয়াবৰৰ ৰণত তেখেতৰ সামৰিক বিচক্ষণতাৰ পৰিচয় দিয়ে।

## তথ্য সংগ্ৰহ

শ্ৰেণী:টাই-আহোম ব্যক্তি
শ্ৰেণী:সংক্ষিপ্ত জীৱনী
শ্ৰেণী:অসমৰ ব্যক্তি
আচাৰ্য শেখৰ চক্ৰৱৰ্তী

**আচাৰ্য শেখৰ চক্ৰৱৰ্তী** (১৭ শতিকা) কোচ ৰজা প্ৰাণনাৰায়ণৰ সভাপণ্ডিত আছিল। কামৰূপৰ এই পণ্ডিতগৰাকীৰ প্ৰকৃত নাম জয়কৃষ্ণ। বিদ্যাধৰ এখেতৰ পিতৃৰ নাম। ৰজা প্ৰাণনাৰায়ণৰ নিৰ্দেশ অনুসৰি প্ৰসিদ্ধ সংস্কৃত ব্যাকৰণ 'প্ৰয়োগ ৰত্নমালা'ৰ টীকা গ্ৰন্থ 'প্ৰভা প্ৰকাশিকা' ৰচনা কৰে। 'সাৰ মঞ্জৰী' নামে আন এখন ব্যাকৰণ ৰচনা কৰে।
## তথ্য সমল

শ্ৰেণী:সংক্ষিপ্ত জীৱনী
আজলীতৰা নেওগ

**আজলীতৰা নেওগ** (১৯১৩–১৯৪৯) এগৰাকী অসমীয়া শিশু সাহিত্যিক আৰু কবি।

## সংক্ষিপ্ত জীৱনী
১৯১৩ চনৰ ৫ ডিচেম্বৰত আজলীতৰা নেওগৰ জন্ম হৈছিল। তেওঁ বেণুধৰ ৰাজখোৱা আৰু ৰত্নকুমাৰীৰ পঞ্চম কন্যা আছিল। তেওঁ ৰচিত শিশু গ্ৰন্থসমূহ হ'ল: ‘আলিবাবা আৰু দুকুৰি ডকাইত’, ‘সিন্দবাদ আৰু সাতোটি জলযাত্ৰা’, ‘আলাউদ্দিন আৰু এটি আচৰিত চাকি’, ‘আনন্দৰাম ঢেকিয়াল ফুকন’, ‘গুণাভিৰাম বৰুৱা’।

১৯৩০ চনত ডিম্বেশ্বৰ নেওগৰ লগত বিবাহ পাশত আৱদ্ধ হয়। তেওঁলোকৰ মুঠ সাতটা সন্তান (তিনিজন পুত্ৰ আৰু চাৰিগৰাকী জী) আছিল। ১৯৪৯ চনৰ ১ নৱেম্বৰৰ দিনা কেৱল ৩৫ বছৰ বয়সতে আজলীতৰা নেওগৰ মৃত্যু হয়।

## তথ্য সংগ্ৰহ

## বাহ্যিক সংযোগ

* আজলীতৰা নেওগৰ বিষয়ে 

শ্ৰেণী:অসমৰ ব্যক্তি
শ্ৰেণী:মৃত ব্যক্তি
শ্ৰেণী:অসমীয়া শিশু সাহিত্যিক
ইন্দ্ৰনাৰায়ণ

**ইন্দ্ৰনাৰায়ণ** (১৬৭৭ - ১৭২৫) সপ্তদশ-অষ্টদশ শতিকাৰ দৰঙৰ ৰজা। পিতৃ চন্দ্ৰনাৰায়ণ। এখেতৰ ককায়েক সূৰ্যনাৰায়ণক মোগলে ধৰি লৈ যোৱাৰ পাছত আহোমে এখেতক দৰঙৰ ৰজা পাতে। দৰং ৰাজ্যৰ পৰিসৰ এখেতৰ দিনতে ভালেখিনি টুটি আহে।।
## তথ্য সমল

শ্ৰেণী:সংক্ষিপ্ত জীৱনী
ইন্দ্ৰপাল

**ইন্দ্ৰপাল** দশম শতিকাৰ পাল বংশৰ এগৰাকী ৰজা। ইন্দ্ৰপালৰ পিতৃ আছিল পুৰন্দৰপাল। কিন্তু পিতামহ ৰত্ন পালৰ জীৱিত অৱস্থাতে পিতৃৰ মৃত্যু হোৱাত পিতামহৰ পাছতে কামৰূপৰ ৰাজপাটত উঠে। ইন্দ্ৰপালে ৰাষ্ট্ৰকূট ৰাজকুমাৰী ৰাজ্যদেৱীক বিয়া কৰাইছিল।  তেখেতে প্ৰায় ২৫ বছৰ ৰাজত্ব কৰিছিল। এইখিনি সময়ত তেখেতে ৰাজ্যৰ সীমাৰ ভালেখিনি বিস্তাৰ কৰিছিল। মৃত্যুৰ সময় আনুমানিক ৯৯০ খ্ৰীষ্টাব্দ।

ইন্দ্ৰপালে ৰাজত্বৰ অষ্টম বছৰত গুৱাহাটী তাম্ৰ শাসনৰ জৰিয়তে হপিয়মা বিষয়ৰ অন্তৰ্গত কাচীপাটকত ৯উত্তৰ কুলত) আৰু ৰাজত্বৰ একবিংশ বৰ্ষত গুৱাকুছি তাম্ৰ শাসনৰ জৰিয়তে মান্দি বিষয়ৰ অন্তৰ্গত পণ্ডৰীত (উত্তৰ কুলত) ব্ৰাহ্মণক মাটি দান কৰিছিল। এই দুই তাম্ৰলিপি বৰ্তমানৰ গুৱাহাটীৰ পাতিদৰং মৌজা আৰু নলবাৰীৰ গুৱাকুছি গাঁৱত পোৱা গৈছে।।

## তথ্য সংগ্ৰহ

শ্ৰেণী:পাল ৰাজবংশ
শ্ৰেণী:পুৰণি আৰু মধ্যযুগীয় অসম
হেৰিয়েট বাউমেন ল’ কট্টাৰ

**হেৰিয়েট বি ল’ কট্টাৰ** (৪ জানুৱাৰী, ১৮১১- ২০ জানুৱাৰী, ১৮৮৪) প্ৰথম অসমীয়া কাকত অৰুণোদইৰ মুদ্ৰক আৰু খ্ৰীষ্টীয়ান ধৰ্ম প্ৰচাৰক অ'লিভাৰ টি. কট্টাৰৰ পত্নী। তেওঁৰ জন্ম আমেৰিকা যুক্তৰাষ্ট্ৰৰ মাছাচুছেট্‌ছ প্ৰদেশৰ মিল্টনত। তেওঁ স্বামীৰ সৈতে ১৮৩১ চনত অসমলৈ আহে আৰু শদিয়া, জয়পুৰ আৰু শিৱসাগৰত থাকে। ইলাইজা হুইট্‌নী ব্ৰাউনৰ লগ লাগি কেবাখনো অসমীয়া মাধ্যমৰ পঢ়াশালি স্থাপন কৰে। অকল শিৱসাগৰত ১৪খন অসমীয়া মাধ্যমৰ পঢ়াশালি খোলা হৈছিল। তেওঁ ৰচনা কৰা "Vocabulary and Phrases in English and Asamese" শীৰ্ষক গ্ৰন্থ ১৮৪০ চনত জয়পুৰ মিছন প্ৰেছৰপৰা প্ৰকাশিত হয়। এইটোৱেই বোধহয় অসমীয়া খণ্ডবাক্যৰ প্ৰথমটো সংগ্ৰহ। এড্‌ৱাৰ্ড ডব্লিউ ক্লাৰ্কৰ দ্বাৰা সম্পাদিত হৈ ১৮৭৭ চনত দ্বিতীয় সংস্কৰণ প্ৰকাশ পায়। ১৮৫২ চনত স্বামীৰ সৈতে ইংলেণ্ডলৈ যায় আৰু মৃত্যু পৰ্যন্ত তাতে বসবাস কৰে। 

## তথ্য সংগ্ৰহ

শ্ৰেণী:আমেৰিকান বেপ্তিষ্ট মিছনেৰী
ষ্টেন বৰুৱা

**ষ্টেন বৰুৱা** (১৯১৮ - ১৯৮৯)ৰ প্ৰকৃত নাম হৰি বৰুৱা। শিৱসাগৰ জিলাৰ হাঁহচৰাত জন্ম লাভ কৰা হৰি বৰুৱাই বিপ্লৱী কমিউনিষ্ট পাৰ্টিৰ সশস্ত্ৰ সংগ্ৰামত যোগ দিছিল। এই সূত্ৰে হাতত ষ্টেনগান লোৱা হেতু ষ্টেন বৰুৱা নামেৰে জনাজাত আছিল। ১৯৪২ চনত ভাৰতৰ স্বাধীনতা সংগ্ৰামৰ অংশ হিচাপে ৰেলৰ আলি বগৰোৱাৰ অপৰাধত তিনিবছৰৰ কাৰাদণ্ড ভোগে। ভাৰত স্বাধীন হোৱাৰ পিছত বিপ্লৱী কমিউনিষ্ট পাৰ্টি বেআইনী ঘোষিত হোৱাত কেইবাছৰো আত্মগোপন কৰি আছিল কিন্তু ১৯৫০ চনত ধৰা পৰাত এবছৰৰ বাবে কাৰাবাস হয়। পিছলৈ তেখেতে ১৯৮০-৮৫ চনৰ অসমৰ বিদেশী বহিষ্কাৰ আন্দোলনৰ সমৰ্থন কৰিছিল।

## তথ্য সংগ্ৰহ

শ্ৰেণী:অসমৰ স্বাধীনতা সংগ্ৰামী
সতৰাম চাৰিঙীয়া ফুকন

**সতৰাম চাৰিঙীয়া ফুকন** আহোম ৰজাঘৰৰ কুকুৰাচোৱা বিষয়া ভূত আহোমৰ ঘৰত জন্ম হৈছিল। ১৮১০ চনত চন্দ্ৰকান্ত সিংহৰ কম বয়সতে ৰাজপাটত উঠাৰ কাৰণে ৰাজমন্ত্ৰী পূৰ্ণানন্দ বুঢ়াগোহাঁইয়ে তেখেতক ৰজাৰ লগৰীয়া পাতে। সেই সূত্ৰে সতৰামক চাৰিঙীয়া ফুকনৰ বাব দিয়া হৈছিল। কালক্ৰমত সতৰাম চাৰিঙীয়া ফুকন ৰজাৰ আস্থাভাজন হৈ ক্ষমতাশালী হৈ উঠিছিল। 
## তথ্য সমল

শ্ৰেণী:সংক্ষিপ্ত জীৱনী
ইলাইজা হুইট্‌নি ব্ৰাউন

**ইলাইজা হুইট্‌নি ব্ৰাউন** (; ১৯ শতিকা) অসমলৈ আহি খ্ৰীষ্টান ধৰ্ম প্ৰচাৰ কৰাৰ লগতে অসমীয়া ভাষাৰ হকে কাম কৰা নাথান ব্ৰাউনৰ পত্নী। অসমীয়া সাহিত্য জগতত তেওঁ এলিজা ব্ৰাউন নামেৰে পৰিচিতা।  ১৮০৭ চনৰ ১২ এপ্ৰিলত আমেৰিকা যুক্তৰাষ্ট্ৰৰ চাৰ্লমণ্টত তেওঁ জন্মলাভ কৰিছিল। তেওঁ শদিয়া, জয়পুৰ আৰু শিৱসাগৰত হেৰিয়েট বি.এল. কট্টাৰৰ সৈতে লগলাগি কেইবাখনো অসমীয়া বিদ্যালয় খুলিছিল।

১৮৩৬ চনত ২৩ মাৰ্চত নাথান ব্ৰাউন আৰু অলিভাৰ কট্টৰৰ পৰিয়াল খ্ৰীষ্টধৰ্ম প্ৰচাৰৰ উদ্দেশ্যে শদিয়াত উপস্থিত হৈছিল। ইলাইজা ব্ৰাউন আৰু মিছেছে কট্টৰে অসমীয়া বিদ্যালয় স্থাপন কৰিছিল যদিও খামটি আৰু চিংফৌসকলৰ বিদ্ৰোহৰ বাবে তেওঁলোক শদিয়া এৰি ভৈয়ামলৈ আহিবলগীয়া হ'ল। মিছেছ ব্ৰাউন আৰু মিছেছ কট্টেৰে শিৱসাগৰলৈ আহি ছখন অসমীয়া বিদ্যালয় পাতে। শদিয়াৰ স্কুলতেই ইলাইজা ব্ৰাউনে নিধিৰাম কেওট নামৰ মাউৰা ল'ৰাটোক ছাত্ৰ হিচাপে পাইছিল। শিৱসাগৰত এই নিধিৰামক ব্ৰাউন পৰিয়ালে লিখা-পঢ়া আৰু ছপাৰ কাম শিকায়। নিধিৰামেই পাছলৈ নিধি লেভি ফাৰৱেল নাম লৈ অসমীয়া খ্ৰীষ্টান সাহিত্যলৈ বৰঙণি আগবঢ়ায়।

অৰুণোদইত ইলাইজা হুইট্‌নি ব্ৰাউনৰ লেখাবোৰ ই, হু, ব নামৰে প্ৰকাশ পাইছিল। ১৮৪০ চনত তেওঁ ছাত্ৰসকলৰ বাবে 'ভূগোলৰ বিৱৰণ' আৰু 'গণনৰ অঙ্ক' ৰচনা কৰে। তেওঁ বঙালী আৰু ইংৰাজীৰ পৰা অসমীয়া ভাঙনি কৰা কাহিনীবোৰ ১৮৫০ চনত প্ৰকাশ কৰে আৰু এই শিশু সাহিত্যই প্ৰথম অসমীয়া 'সাধুৰ পুথি'। স্বামীৰ সৈতে যুটীয়া ভাৱে 'গণনৰ অঙ্ক' (২য় ভাগ) লিখিছিল। 'The Whole World Kin' নাম দি স্বামীৰ জীৱনী ৰচনা কৰে।

ড: ব্ৰাউন আৰু ইলাইজা ব্ৰাউনৰ তিনিটি পুত্ৰ আৰু দুটি কন্যা সন্তান আছিল। অসমলৈ অহাৰ আগতেই কলিকতাত দ্বিতীয় সন্তান ৱিলিয়াম বালাৰ্ডৰ, শদিয়াত থাকোঁতে ১৮৩৮ চনত প্ৰথম সন্তান ডৰথি ছ'ফিয়াৰ আৰু তাৰ পাছতে নাথান নামৰ পুত্ৰৰ মৃত্যু হৈছিল।

১৮৭১ চনৰ ১৪ মে'ত আমেৰিকা যুক্তৰাষ্ট্ৰৰ জাৰ্চি চিটিত ইলাইজা ব্ৰাউনৰ মৃত্যু হয়।

## তথ্যসূত্ৰ

শ্ৰেণী:আমেৰিকান বেপ্তিষ্ট মিছনেৰী
সৰ্বানন্দ সিংহ

**সৰ্বানন্দ সিংহ** 

সৰ্বানন্দ সিংহই মোৱামৰীয়া বিদ্ৰোহৰ অচিলাত স্বাধীন মটক ৰাজ্য ঘোষণা কৰিছিল।  জন্মৰ নাম মেজেৰা। তেওঁ বুৰুক চুতীয়া বংশৰ লোক আছিল। ১৭৯১ চনত বেংমৰা (বৰ্তমানৰ তিনিচুকীয়া)ত ৰাজধানী পাতি নিজকে স্বাধীন ৰজা ঘোষণা কৰি সৰ্বানন্দ সিংহ নাম লয়। তেওঁ ৰংপুৰৰ সাময়িক বিদ্ৰোহী ৰজা ভৰত সিংহৰ ফলীয়া আছিল। ভৰতক সহায় কৰিবলৈ নিজৰ বিষয়া গোধা বৰবৰুৱাক ৰংপুৰলৈ পঠিয়াইছিল। বুধিয়ক আহোম ৰাজমন্ত্ৰী পূৰ্ণানন্দ বুঢ়াগোঁহাইয়ে বিদ্ৰোহ শামকটাবৰ বাবে সৰ্বানন্দক 'বৰ সেনাপতি' উপাধি দি আহোম ৰাজ্যৰ বহতীয়া ৰজা পাতে। তেওঁৰ ৰাজ্য আছিল বুঢ়ীদিহিং আৰু  ব্ৰহ্মপুত্ৰৰ মাজৰ অঞ্চল। মাটিবৰ ওৰফে সৰ্বানন্দ‌ই নিজৰ ৰাজধানী ডিব্ৰু নৈৰ পাৰৰ ৰঙাগড়াত নিজৰ ৰাজ্যৰ ৰাজধানী পাতে। ৰঙাগড়াত নিজৰ ৰাজ্য খনৰ ৰাজধানী অস্থায়ী ভাৱে পাতিছিল । পিছলৈ ৰাজধানী বেংমৰা বা বৰ্তমানৰ তিনিচুকীয়ালৈ স্থানান্তৰিত কৰে । সৰ্বানন্দ সিংহই ৰাজকাৰেং, চৰাঘৰৰ,মেলাঘৰ আদি নিৰ্মাণ কৰাৰ উপৰিও ৰাজধানী খনক বচাবলৈ গড় বন্ধাইছিল আৰু জনসাধাৰণৰ সুবিধাৰ বাবে অসংখ্য পুখুৰী খান্দিছিল। তিনিচুকীয়াৰ তিনিকোণীয়া পুখুৰী,ন পুখুৰী, দেৱী পুখুৰী আদি। সৰ্বানন্দ সিংহৰ পিতৃৰ নাম হ'ল মৰুৎনন্দন।  তিনিচুকীয়াত থকা মৰুৎনন্দন কানন খন সৰ্বানন্দ সিংহৰ পিতৃ নামত থোৱা হৈছে। সৰ্বানন্দ সিংহই গোৱা গোপীনাথক প্ৰধান মন্ত্ৰী নিযুক্ত কৰি ৰাজ্য শাসন কৰিছিল। ৰজাই নিজ নামত "শ্ৰীশ্ৰীস্বৰ্গদেৱ সৰ্বানন্দ সিংহ নৰেন্দ্ৰস্য"  বুলি আঠচুকীয়া মুদ্ৰা প্ৰচলন কৰিছিল।১৮২৬ চনত ইয়াণ্ডাবুৰ সন্ধি মতে অসম  কোম্পানীৰ হাতলৈ যায় যদিও সৰ্বানন্দই চুক্তি কৰি নিজৰ স্বতন্ত্ৰতা বাহাল ৰাখিছিল। অৱশ্যে নিজৰ পাইকৰ দুই তৃতীয়াংশ কোম্পানীৰ হাতলৈ যায়। 

## তথ্য সমল

শ্ৰেণী:সংক্ষিপ্ত জীৱনী
উইলিয়াম ফ্ৰেডেৰিক ছুডমাৰ্ছন

**উইলিয়াম ফ্ৰেডেৰিক ছুডমাৰ্ছন** (১৮৭০ – ১৯৫৩) কটন কলজৰ প্ৰতিষ্ঠাপক অধ্যক্ষ আছিল। এখেতৰ জন্ম হৈছিল ইংলেণ্ডৰ নেট্‌লীত। লণ্ডন বিশ্ববিদ্যালয়ৰপৰা বি.এ. উপাধি লৈ ভাৰতীয় শিক্ষা সেৱা বিভাগত (আই.ই.এছ.) যোগদান কৰে। প্ৰথমে উত্তৰ প্ৰদেশৰ 'বৰেলী কলেজ'ৰ ইংৰাজীৰ অধ্যাপক নিযুক্ত হয়। ১৯০১ চনত কটন কলেজ প্ৰতিষ্ঠা হোৱাত এই কলেজৰ প্ৰতিষ্ঠাপক অধ্যক্ষ ৰূপে যোগদান কৰে। তেখেতৰ যত্নতে প্ৰতিষ্ঠাৰ ৯ বছৰৰ পাছতে কটন কলেজৰ দ্বিতীয় শ্ৰেণীৰপৰা প্ৰথম শ্ৰেণীৰ কলেজলৈ উন্নীত হয়। ১৯১৮ চনত কটন কলেজে কলিকতা বিশ্ববিদ্যালয়ৰ অধীনৰ শ্ৰেষ্ঠ কলেজৰ সন্মান লাভ কৰে। ১৯০৮ চনত ছুডমাৰ্ছন চাহাব প্ৰশাসনিক শাখাৰ বিষয়া নিৰ্বাচিত হয়। প্ৰশাসন আৰু শিক্ষাৰ উপৰিও অভিনয়তো ৰাপ আছিল। ১৯২৬ চনলৈ একেৰাহে ২৬ বছৰ কটন কলেজৰ অধ্যক্ষৰ দায়িত্ব বহন কৰি শেষত ইংলেণ্ডলৈ উভতি যায়। তাতে ইষ্টব'ৰ্ন চহৰত ছুডমাৰ্ছনৰ মৃত্যু হয়। তেখেতৰ ৰচিত গ্ৰন্থ: Notes on Assamese Language and Literature.

## তথ্য সমল

শ্ৰেণী:সংক্ষিপ্ত জীৱনী
উইলিয়াম ৰবিনছন

**উইলিয়াম ৰবিনছন**''' (? - ১৮৬৩) গুৱাহাটীৰ শ্ৰীৰামপুৰ খৃষ্টান মিছনৰ সদস্য আছিল। অসমৰ প্ৰথম হাইস্কুল 'গুৱাহাটী চেমিনাৰী'ত প্ৰধান শিক্ষক হিচাপে যোগ দিয়ে। ১৮৪৪ চনত এখেত অসমৰ স্কুল পৰিদৰ্শক নিযুক্ত হয়। ৱিলিয়াম ৰবিনছনে প্ৰথম অসমীয়া ব্যাকৰণ পুথি A "Grammar of the Assamese Language" ৰচনা কৰিছিল ১৮৩৯ চনত। এই ব্যাকৰণত অসমীয়া ভাষাক বাংলা ব্যাকৰণৰ আৰ্হিত লিখা হৈছিল। ৰবিনছন অসমত বাংলা ভাষা প্ৰচলনৰ পক্ষপাতী আছিল। "A Descriptive Account of Assam" (১৮৪১) ৰবিনছনৰ প্ৰণীত অসম সম্পৰ্কীয় অন্য এখন গ্ৰন্থ। নাজিৰাত এখেতৰ মৃত্যু হৈছিল।

## তথ্য সমল

শ্ৰেণী:সংক্ষিপ্ত জীৱনী
শ্ৰেণী:আমেৰিকান বেপ্তিষ্ট মিছনেৰী
উইলিয়াম ৱাৰ্ড

**উইলিয়াম ৱাৰ্ড** (? -- ১ আগষ্ট ১৮৭৩) অসমলৈ অহা এগৰাকী খৃষ্টান মিছনেৰী, 'অৰুনোদই' কাকতৰ সম্পাদক আৰু বাইবেলৰ অসমীয়া ভাঙনিৰ উদ্যোক্তাসকলৰ অন্যতম। ১৮৪৩ চনত খৃষ্টান ধৰ্মত দীক্ষা লৈ আমেৰিকাৰপৰা ১৮৫০ চনত আহি গুৱাহাটীত উপস্থিত হয় আৰু 'বেপ্টিষ্ট মিছন'ত যোগ দিয়ে। ১৮৫৭ চনৰপৰা ১৮৬০ চনলৈ স্বাস্থ্যোদ্ধাৰৰ বাবে আমেৰিকালৈ যায়। উভতি আহি শিৱসাগৰ বেপ্টিষ্ট মিছনত যোগ দিয়ে। ১৮৬১ চনৰপৰা শিৱসাগৰ এৰালৈ (১৮৬৮/১৮৬৯) 'অৰুণোদই' কাকতৰ সম্পাদনাৰ দায়িত্বত আছিল।
## তথ্য সমল

শ্ৰেণী:সংক্ষিপ্ত জীৱনী
শ্ৰেণী:আমেৰিকান বেপ্তিষ্ট মিছনেৰী
উত্তম নাৰায়ণ

**উত্তম নাৰায়ণ** (১৬-১৭ শতিকা) সত্ৰাজিতৰ পুত্ৰ। সত্ৰাজিত পশ্চিম অসমৰ লোক আছিল। এখেতে কোচৰাজ্যৰ দক্ষিণ-পূৱ অংশৰ প্ৰাদেশিক শাসনকৰ্তা আছিল। ঢাকাৰ নবাবৰ প্ৰোৰচনাত কোচ ৰজাৰ সৈতে হাজোত যুঁজত অৱতীৰ্ণ হয়। নবাবৰ তলত পাণ্ডু আৰু গুৱাহাটীৰ থানাদাৰ নিযুক্ত হয়। মোগল-আহোমৰ যুঁজত মোগলৰ হৈ যুঁজিছিল। মোগলে সত্ৰাজিতৰ পুত্ৰ উত্তম নাৰায়ণক পশ্চিম কামৰূপৰ বৰনগৰ অঞ্চলৰ জমিদাৰ পাতিছিল। মোগল-আহোমৰ ৰণত মোগলৰ হৈ যুঁজিছিল। কিন্তু মোগলৰ পৰাজয় হোৱাত তেতিয়া আহোম ৰজাৰ মিত্ৰ কোচ ৰজা ধৰ্মনাৰায়ণে এখেতক বৰনগৰৰপৰা খেদি পঠিয়ায়। পাছত মোগলৰ লগ হৈ উত্তম নাৰায়ণে আহোমৰ লগত কলিয়াবৰত পুনৰাই যুদ্ধ কৰে। কিন্তু মোগল পৰাস্ত হৈ আৰু পলাই আহি গুৱাহাটী পায়। ১৬৩৮ চনত মোগল-আহোমৰ সন্ধি হোৱাৰ পাছত উত্তম নাৰায়ণক পুনৰ বৰনগৰৰ জমিদাৰ পতা হয়।
## তথ্য সমল

শ্ৰেণী:সংক্ষিপ্ত জীৱনী
এ কে গাৰ্নি

**এ কে গাৰ্নী** বা **আল্‌বানাছ কিম্বল গাৰ্নী** () (২৯ মে' ১৮৪৫- ১৯২৯) আমেৰিকাত জন্মগ্ৰহণ কৰা এগৰাকী খৃষ্টান পাদুৰী। মেইন প্ৰদেশৰ কলবী কলেজৰ পৰা শিক্ষা গ্ৰহণ কৰি ১৮৭৪ চনত পাদুৰী জীৱন গ্ৰহণ কৰে আৰু ১৮৭৬ চনত অসমলৈ আহি শিৱসাগৰৰ 'মিছন প্ৰেছ'ৰ দায়িত্ব গ্ৰহন কৰে। ১৮৮৩ চনত স্বদেশলৈ উভতি গৈ ২ বছৰ পাছত পুনৰাই অসমলৈ আহে। ১৯০৭ চনত অসমৰপৰা উভতি যায়। মূল হিব্ৰু ভাষাৰপৰা বাইবেলৰ 'অল্ড টেষ্টামেণ্ট'ৰ অসমীয়া ভাঙনিৰ কাম শেষ কৰে। ১৯০০ চনৰ শেষৰ ফালে এই ভাঙনিৰ কাম শেষ হয়। ১৯০৩ চনত ৮০৩ পৃষ্ঠাৰ বৃহৎ কলেৱৰৰ 'পুৰণী নিয়ম--Old Testament in Assamese' গ্ৰন্থ ছপা হৈ ওলায়। ইয়াৰ আগতে ১৮৮৬ চনত 'যিহুছুৱা আৰু বিচাৰ কৰ্তাৰ পুথি' আৰু 'ৰুথৰ বিৱৰণ' নাম দি কিছু অংশ প্ৰকাশ কৰিছিল। ১৮৭৭ চনত 'এলোকেশী বেশ্যাৰ কাহিনী' নামৰ এম.ই. লেছ্‌লীৰ সৰু বাংলা উপন্যাস অসমীয়ালৈ ভাঙি প্ৰকাশ কৰে। একেটা চনতে উপন্যাস জাতীয় গ্ৰন্থ 'কামিনীকান্তৰ চৰিত্ৰ' প্ৰকাশ কৰে। ১৮৭৬-৭৯-চনলৈ সম্ভৱত: 'অৰুণোদই'ৰ সম্পাদক আছিল। ১৯০৫ চনৰপৰা ১৯০৭ চনলৈ ডিব্ৰুগড়ৰ পৰা 'দীপ্তি' নামেৰে এখন ধৰ্মালোচনী সম্পাদনা আৰু প্ৰকাশ কৰিছিল ।

## ব্যক্তিগত জীৱন
গাৰ্নীয়ে ভাৰতত থাকোঁতেই ১৮৭৭ চনত কলিকতাত মেৰী ফলেট লৰেঞ্চ (Mary Follet Laurence) নামৰ এগৰাকী মহিলাক বিয়া কৰায় আৰু তেওঁলোকৰ এলিজাবেথ কীলাৰ গাৰ্নী নামৰ এগৰাকী কন্যাৰ জন্ম হয়।

## সাহিত্যৰাজি
*'অল্ড টেষ্টামেণ্ট'ৰ অসমীয়া অনুবাদ ‘পুৰণী নিয়ম’
*এলাকেশী বেশ্যাৰ কথা (১৮৭৭)
*কামিনীকান্তৰ চৰিত্ৰ (১৮৭৭)
*কানি বেহেৰুৱাৰ কথা (১৮৭৮)
*ৰুথ আৰু যোছেফৰ কাহিনী (১৮৮১)
*ফুলমণি আৰু কৰুণাৰ কাহিনী

## তথ্য সমল

শ্ৰেণী:সংক্ষিপ্ত জীৱনী
শ্ৰেণী:আমেৰিকান বেপ্তিষ্ট মিছনেৰী
কংসাৰি ঠাকুৰ

**কংসাৰি ঠাকুৰ** (১৬-১৭ শতিকা) মাধৱদেৱৰ শিষ্য আছিল আৰু দক্ষিণ কামৰূপৰ বিখ্যাত 'চমৰীয়া সত্ৰ'ৰ প্ৰতিষ্ঠা কৰিছিল। এখেত বৰ বিষ্ণু আতা আৰু দক্ষিণ কুলীয়া বিষ্ণু নামেও জনাজাত। কংসাৰি ঠাকুৰৰ জন্ম বৰ কৰৈবাৰীত। নাও বুৰি সকলো সা-সম্পত্তি হেৰোৱাত এগৰাকী ধনী সাউদৰ ঘৰত থাকিবলৈ লয় আৰু সাউদৰ জীয়েকৰ পাণি গ্ৰহন কৰে। খেতিৰ বাবে কঠিয়া বিচাৰি এৰাতি নাৰায়ণ দাস ঠাকুৰ আতাৰ ঘৰত থাকোঁতে শংকৰদেৱৰ ভক্তি ধৰ্মৰ কথা শুনি ভক্ত হ'বলৈ আগ্ৰহ প্ৰকাশ কৰে। পাছত মাধৱদেৱে তেখেতক শৰণ দি 'বিষ্ণু' নাম প্ৰদান কৰে। ঘৰলে উভতি গৈ মালচাত সত্ৰ স্থাপন কৰে। মাধৱদেৱেই ধৰ্মপ্ৰচাৰৰ বাবে তেখেতক দক্ষিণকুললৈ যাবলৈ পৰামৰ্শ দিয়ে। সেই বাবেই 'দক্ষিণকুলীয়া বিষ্ণু' নামেও জনাজাত হয়।
## তথ্য সমল

শ্ৰেণী:সংক্ষিপ্ত জীৱনী
কংসাৰি কায়স্থ

**কংসাৰি কায়স্থ** (১৬ শতিকা) যশৱন্ত খাঁ নামৰ কায়স্থ শ্ৰেষ্ঠৰ বংশধৰ। মাধৱদেৱৰ থানত বাস কৰিছিল। আন এটা নাম আছিল পীতাম্বৰ। মহাভাৰতৰ কিৰাট অনুপৰ্বৰ আৰু বিৰাট পৰ্বৰ দক্ষিণ গোগ্ৰাহৰ কিছু অংশ আৰু উত্তৰ গোগ্ৰাহৰ ভাঙনি কৰিছিল। গাভৰু খাঁ এখেতৰ পৃষ্ঠপোষক আছিল বুলি অনুমান কৰা হয়।
## তথ্য সমল

শ্ৰেণী:সংক্ষিপ্ত জীৱনী
কণ্ঠভূষণ দ্বিজ

**কণ্ঠভূষণ দ্বিজ** (১৬-১৭ শতিকা) কোচৰজা নৰনাৰায়ণ আৰু ৰঘূৰায়ৰ পাৰিবাৰিক পুৰোহিত আছিল। হাজোৰ মাজগুৰি গাঁৱত এখেতৰ জন্ম হৈছিল। শ্ৰীমন্ত শংকৰদেৱ সৈতে বাদ-ত জিকিব নোৱাৰি তেওঁ বাৰানসীলৈ যায় ব্ৰহ্মানন্দ পণ্ডিতৰ ওচৰত জ্ঞান অৰ্জন কৰিবলৈ। কণ্ঠভূষণৰ মূখে শংকৰদেৱৰ কধা শুনি ব্ৰহ্মানন্দই বিষ্ণুপুৰী সন্যাসীৰ 'ভক্তি ৰত্নাৱলী' পুথিখন দি পঠিয়াই শংকৰদেৱক দিবলৈ। কণ্ঠভূষণে পাটবাউসীত পুথিখন শংকৰদেৱৰ হাতত দিয়ে। শংকৰদেৱৰ মাহাত্মাও স্বীকাৰ কৰি লয়। পাছত শংকৰদেৱৰ নিৰ্দেশত মাধৱদেৱে পুথিখনৰ ভাঙনি কৰে।
## তথ্য সমল

শ্ৰেণী:সংক্ষিপ্ত জীৱনী
এডৱাৰ্ড ডব্লিউ ক্লাৰ্ক

**এডৱাৰ্ড ডব্লিউ. ক্লাৰ্ক** (১৯ শতিকা) অসমলৈ অহা এগৰাকী আমেৰিকান বেপ্তিষ্ট মিছনেৰী। শিৱসাগৰৰ প্ৰধান পাদুৰীৰ দায়িত্ব বহন কৰিছিল ১৮৬৯ চনৰপৰা ১৮৭৬ চনলৈ। ১৮৭২ চনত নগা পাহাৰলৈ গৈ গাৰো, নগা আৰু চাহ বনুৱা সকলৰ মাজত ধৰ্ম প্ৰচাৰ কৰিছিল। সম্ভৱত: ১৮৭৩-৭৫ চনৰ সময়চোৱাত 'অৰুণোদই' সম্পাদনা কৰিছিল। ১৮৭৭ চনত হেৰিয়েট বি. এল. কট্টাৰ-য়ে লিখা 'Phrases in English and Assamese' গ্ৰন্থৰ সম্পাদনা কৰে। আন ভাষাতো পুথি লিখিছিল।
## তথ্য সমল

শ্ৰেণী:আমেৰিকান বেপ্তিষ্ট মিছনেৰী
শ্ৰেণী:সংক্ষিপ্ত জীৱনী
কমলা চাৰিঙীয়া ফুকন

**কমলা চাৰিঙীয়া ফুকন** (১৯ শতিকা) ১৮৫৭ চনৰ চিপাহী বিদ্ৰোহৰ সময়চোৱাত মণিৰাম দেৱানৰ লগত সংযোগ ৰাখিছিল। এই উদ্দেশ্যৰে কন্দৰ্পেশ্বৰ সিংহৰ গোপন মেলতো অংশগ্ৰহন কৰিছিল। ব্ৰিটিছৰ হাতত ধৰা পৰি চৈধ্য বছৰৰ বাবে কলীয়া-পানীলৈ নিৰ্বাসিত হয়।
## তথ্য সমল

শ্ৰেণী:সংক্ষিপ্ত জীৱনী
কমলা মিৰি

**কমলা মিৰি** ওৰফে **কমলা লুইং** (? -২২ এপ্ৰিল ১৯৪৩) অসমৰ মিচিং সম্প্ৰদায়ৰ এগৰাকী স্বাধীনতা যুঁজাৰু আছিল। কমলা মিৰিৰ ঘৰ আছিল গোলাঘাট জিলাৰ ৰঙামাটি মৌজাৰ ওপৰটেমেৰা গাঁৱত। 

## কৰ্মজীৱন
১৯৪০ চনৰ মাৰ্চত তেওঁ জিলা কংগ্ৰেছ কমিটিৰ সক্ৰিয় সদস্য হৈ পৰে। ৰাজেন্দ্ৰ নাথ বৰুৱা আৰু শংকৰ চন্দ্ৰ বৰুৱাৰ লগত মিলি তেওঁ পিছপৰা মিচিং সমাজৰ মাজত নিৰক্ষৰতা দূৰীকৰণৰ হকে কাম কৰিছিল। লগতে তেওঁ মিচিং অধ্যুষিত এলেকাত প্ৰাথমিক কংগ্ৰেছ কমিটি গঠনৰ বাবেও চেষ্টা কৰে। ১৯৪০ চনৰ ২৪ জুনত শংকৰ চন্দ্ৰ বৰুৱাই তেওঁক কংগ্ৰেছৰ প্ৰচাৰক আৰু গোলাঘাট জিলা কংগ্ৰেছৰ শান্তি বাহিনীৰ অধিনায়ক নিযুক্তি দিয়ে।

২১ ছেপ্তেম্বৰ ১৯৪২ চন তাৰিখে গোলাঘাট জিলা কংগ্ৰে্ছৰ কাৰ্যালয়লৈ কমলা মিৰিৰ নেতৃত্বত শান্তি সেনাৰ এটা ১২ জনীয়া দল পঠিওৱাৰ সিদ্ধান্ত লোৱা হয়। তথাক্ৰমে দলটোৱে পদব্ৰজে যাত্ৰা কৰি ২২ ছেপ্তেম্বৰত গৈ অন্য শান্তি সেনাৰ দলসমূহৰ লগত যোগদান কৰে। ২৩ ছেপ্তেম্বৰ তাৰিখে ৰাতি পুলিছে কংগ্ৰেছৰ অফিচৰ পৰা মিৰি আৰু অন্যান্য কেইজনমানক আটক কৰে। ৮ অক্টোবৰত ন্যায়াধীশ আশু দত্তই তেওঁক ৮ মাহৰ কাৰাদণ্ড দিলে। তেওঁক যোৰহাট জেললৈ লৈ যোৱা হয়। তাতে তেওঁ গোপীনাথ বৰদলৈ প্ৰমুখ্যে অন্যান্য কংগ্ৰেছৰ নেতাসকলক লগ পায়। তেতিয়ালৈকে লিখা পঢ়া নজনা মিৰিক গোপীনাথ বৰদলৈয়ে কিতাপ-ফলি কিনি দি লিখা পঢ়া শিকায়। জেলতেই তেওঁ সূতা কাটিবলৈও শিকে।

## মৃত্যু
১৯৪৩ চনৰ ৯ ফেব্ৰুৱাৰী তাৰিখে গান্ধীৰ অনশনৰ লগত সংগতি ৰাখি কমলা মিৰিয়েও অনশন আৰম্ভ কৰে। পিছে হৃদযন্ত্ৰৰ অসুখৰ বাবে তেওঁৰ স্বাস্থ্য বেয়ালৈ ঢাল লয়। কৰ্তৃপক্ষই তেওঁক আগলৈ আন্দোলনত যোগদান নকৰাৰ চুক্তিত জেলৰপৰা এৰি দিয়াৰ প্ৰস্তাব দিয়ে যদিও মিৰিয়ে সেই প্ৰস্তাব প্ৰত্যাখ্যান কৰে। জেলতে থকা সতীৰ্থ ডাক্টৰ হৰেকৃষ্ণ দাসৰ তত্বাৱধানত চিকিৎসা আৰম্ভ হয়। অৱশেষত তেওঁৰ অৱস্থাৰ কোনো উন্নতি নেদেখি জেল কৰ্তৃপক্ষই তেওঁক এৰি দিয়াৰ সিদ্ধান্ত লয় যদিও ২২ এপ্ৰিল ১৯৪৩ তাৰিখে মিৰিৰ মৃত্যু হয়।

## তথ্য সমল

শ্ৰেণী:অসমৰ ব্যক্তি
শ্ৰেণী:মৃত ব্যক্তি
শ্ৰেণী:অসমৰ স্বাধীনতা সংগ্ৰামী
শ্ৰেণী:মিচিং জনগোষ্ঠীৰ ব্যক্তি
এপল্‌টন হাও ডেনফ'ৰ্থ

**এপল্‌টন হাও ডেনফ'ৰ্থ** ১৯ শতিকাত অসমলৈ আহি বসবাস কৰা এগৰাকী আমেৰিকান। ১৮৪৮ চনত অসমৰ গুৱাহাটীলৈ আহে। ১৮৫৫ চনত দুবছৰমান শিৱসাগৰত থাকি পুনৰ গুৱাহাটীলৈ আহে। ১৮৫৭ চনৰ ভাৰতৰ প্ৰথম স্বাধীনতা বিদ্ৰোহৰ কালত মিলিটেৰী কুচ-কাৱাজ কৰিছিল। ১৮৫৫-৫৬-আৰু ৫৭ চনৰ জানুৱাৰী মাহলৈ 'অৰুণোদই' কাকতৰ সম্পাদক আছিল। ১৮৫৭ চনত নগাঁৱলৈ আহে। কিন্তু শাৰীৰিক অৱনতিৰ বাবে সেই বছৰেই দেশলৈ ওভতে। জি. মাথিৰ Hindu Objections to Christian Religion Answered নামৰ প্ৰচাৰ পুস্তিকাখনি আনুমানিক ১৮৭০ চনত অসমীয়ালৈ অনুবাদ কৰে
## তথ্য সমল

শ্ৰেণী:সংক্ষিপ্ত জীৱনী
শ্ৰেণী:আমেৰিকান বেপ্তিষ্ট মিছনেৰী
কলাপচন্দ্ৰ

**কলাপচন্দ্ৰ** (১৬-১৭ শতিকা) শংকৰদেৱৰ এগৰাকী কায়স্থ ভক্ত আছিল। ৰজা নৰনাৰায়ণৰ পৃষ্ঠপোষকতাত ৪ৰ্থ স্কন্ধ ভাগৱতৰ 'সতীৰ চৰিত্ৰ' আৰু 'পৃথুৰ চৰিত্ৰ'ৰ ভাঙনি কৰিছিল।

## তথ্য সমল

শ্ৰেণী:সংক্ষিপ্ত জীৱনী
কলীয়া ভোমোৰা বৰফুকন

**কলীয়া ভোমোৰা বৰফকুন** (? - নৱেম্বৰ ১৮১০) আহোম ৰজা কমলেশ্বৰ সিংহৰ দিনত বৰফুকনৰ বাব পাইছিল। প্ৰকৃত নাম আছিল গেন্ধেলা। আহোম ৰজাৰ ৰাজখোৱা আছিল আৰু মোৱামৰীয়া বিদ্ৰোহৰ সময়ত সাহসেৰে যুঁজ দিছিল। ১৭৯৫ চনত কমলেশ্বৰ সিংহ আহোম ৰাজপাটত উঠাৰ সময়ত হিন্দুস্থানী চিপাহীক দিবলগীয়া ধন নিজেই দিবলৈ গাত লোৱাৰ বাবে বৰফুকন বাব পায়। বদন চন্দ্ৰ বৰফুকন এখেতৰ পূৰ্বসূৰী বৰফুকন আছিল। কলীয়া ভোমোৰাই দন্দুৱাদ্ৰোহ কঠৌৰ হাতেৰে দমন কৰিছিল আৰু বৰকান্দাজ সকলক কামৰূপৰপৰা খেদোৱাত বীৰত্ব প্ৰদৰ্শন কৰিছিল। ইয়াৰ বাবে কমলেশ্বৰ সিংহই ১৮০০ চনত 'প্ৰতাপ বল্লভ' উপাধি দিয়ে আৰু দন্দুৱাদ্ৰোহৰ নেতা হৰদত্তৰ মাটি-সম্পত্তি এখেতক দান কৰে। যুদ্ধক্ষেত্ৰত ক্ষিপ্ৰ গতিৰ বাবে তেখেতক 'কলীয়া ভোমোৰা' বোলা হৈছিল। মোৱামৰীয়া বিদ্ৰোহ দমন কৰিবলৈ ইংৰাজৰ সহায় লোৱাৰ বাবে পূৰ্ণানন্দ বুঢ়াগোঁহাইলৈ পত্ৰ প্ৰেৰণ কৰিছিল।

কলীয়া ভোমোৰা বৰফুকনে কলিয়াবৰত ব্ৰহ্মপুত্ৰৰ ওপৰেৰে দলং নিৰ্মাণ কৰিবলৈ চেষ্টা কৰিছিল আৰু এই উদ্দেশ্যৰে শিলৰ খুঁটা আদিও পেলাইছিল। পাছলৈ তেজপুৰৰ ওচৰৰ ব্ৰহ্মপুত্ৰ নদীৰ ওপৰৰ দ্বিতীয়খন দলং এখেতৰ নামেৰে কলীয়াভোমোৰা সেতু দিয়া হয়।
## তথ্য সমল

শ্ৰেণী:সংক্ষিপ্ত জীৱনী
কবিচন্দ্ৰ দ্বিজ

**কৱিচন্দ্ৰ দ্বিজ** (১৮ শতিকা) স্বৰ্গদেউ শিৱসিংহৰ সভাকবি আছিল। শিৱসিংহ, ৰানী অম্বিকাদেৱী আৰু পুত্ৰ উগ্ৰসিংহ-ৰ নিৰ্দেশত ১৭৩৫ চনত ধৰ্মপুৰাণৰ ভাঙনি কৰে। উষা-অনিৰুদ্ধৰ কাহিনীক উপজীৱ্য কৰি কামকুমাৰ হৰণ নামে এখন সংস্কৃত নাটক ৰচনা কৰিছিল। নাটখনৰ মাজে মাজে অসমীয়া গীত সন্নিবিষ্ট কৰিছিল।
## তথ্য সমল

শ্ৰেণী:সংক্ষিপ্ত জীৱনী
কবিৰত্ন দ্বিজ

**কবিৰত্ন দ্বিজ** (আনু. ১৬ শতিকা) গণিতৰ প্ৰসিদ্ধ সংস্কৃত পুথি 'লীলাৱতী'ৰ অসমীয়া অনুবাদক।
## তথ্য সমল

শ্ৰেণী:সংক্ষিপ্ত জীৱনী
কবিৰাজ চক্ৰৱৰ্তী (জ্যোতিষপুথি ৰচক)

**কৱিৰাজ চক্ৰৱৰ্তী** (১৭ শতিকা) 'ডাক সৰস্বতী'ৰ পুত্ৰ। ১৬৪৬ চনত 'দিনকিৰণাৱলী' নাম দি জ্যোতিষৰ এখন পুথি ৰচনা কৰিছিল। সংস্কৃত জ্যোতিষ পুথি 'ভাস্বতী'ৰ অসমীয়া অনুবাদ কৰে 'ভাস্বতী শাস্ত্ৰৰ কথা' নাম দি।

## তথ্য সমল

শ্ৰেণী:সংক্ষিপ্ত জীৱনী
কবিৰাজ সূৰ্যবিপ্ৰ

**কৱিৰাজ সূৰ্যবিপ্ৰ** (আনু. ১৭ শতিকা) দৰং ৰাজ্যৰ চপৰা অঞ্চলৰ এগৰাকী কবি। ভিক্ষাবৃত্তিৰে জীৱন নিৰ্বাহ কৰা এই গৰাকী কবিয়ে 'শিয়ালী বৈষ্ণৱৰ চৰিত' নামে এখন পদপুথিৰ ৰচনা কৰিছিল।
## তথ্য সমল

শ্ৰেণী:সংক্ষিপ্ত জীৱনী
কবিশেখৰ পাত্ৰ

*কৱিশেখৰ পাত্ৰ*' (১৭ শতিকা) কোচ হাজোৰ কাননগো পদাধিকাৰী আছিল। পিতৃ কৱীন্দ্ৰ পাত্ৰৰ পাছত মোগল সম্ৰাট জাহাঙ্গীৰৰপৰা কোচ হাজোৰ কাননগো পদ পায়। বাদচাহে 'ৰজা' উপাধি দিছিল আৰু বহুতো মাটি-সম্পত্তিও দান কৰিছিল। কোচবিহাৰৰ ৰজা প্ৰাণনাৰায়ণৰ সভাপণ্ডিত আছিল। দৰঙৰ ৰজা ধীৰনাৰয়ণৰ দিনত প্ৰতাপশালী হৈ পৰে। ৰঙামাটি কৱিশেখৰ পাত্ৰৰ 'ৰাজধানী' আছিল।
## তথ্য সমল

শ্ৰেণী:সংক্ষিপ্ত জীৱনী
কবিশেখৰ ভট্টাচাৰ্য

*কৱিশেখৰ ভট্টাচাৰ্য*' (১৮ শতিকা) এগৰাকী কবি। চাৰু সিংহ আৰু প্ৰেমদাসুন্দৰীৰ আজ্ঞাক্ৰমে 'হৰি বংশৰ পদ' অনুবাদ কৰে। এই অনুবাদত কবিয়ে নিজা কল্পনাও সংমিশ্ৰণ কৰিছে।
## তথ্য সমল

শ্ৰেণী:অসমৰ পাব্লিক ডমেইনৰ অন্তৰ্ভুক্ত লিখক
শ্ৰেণী:সংক্ষিপ্ত জীৱনী
কৱীন্দ্ৰ পাত্ৰ

*কৱীন্দ্ৰ পাত্ৰ*' (? - ১৬২৮) অসমৰ পশ্চিম অঞ্চলৰ লোক। পিতৃদত্ত নাম আছিল বাণীনাথ। কোচ ৰজা বিশ্বসংহৰ দ্বাৰ পণ্ডিত আৰু মন্ত্ৰী আছিল। পিতামহ নৰহৰি আৰু বিশ্বসিংহৰ গুৰু সাৰ্বভৌম ভট্টাচাৰ্যৰ ওচৰত শিক্ষা লোৱাৰ পাছত কৱীন্দ্ৰ নাম পায়। এখেতে কোচ ৰজা নৰনাৰায়ণ আৰু ভাতৃ চিলাৰায়ৰ লগত কাশীত সংস্কৃত অধ্যয়ন কৰিছিল, লগতে যুদ্ধ বিদ্যাও শিকিছিল। নৰনাৰায়ণৰ ৰাজসভাৰ প্ৰধানমন্ত্ৰী আছিল। চিলাৰায়ৰ বহুতো যু্দ্ধত সহযোগী আছিল। নৰনাৰায়ণৰ মৃত্যুৰ পাছত লক্ষ্মীনাৰয়ণ ৰাজসভাৰপৰা মন্ত্ৰী ভঙা যায়। তেতিয়া চিলাৰায়ৰ পুত্ৰ ৰঘূদেৱে তেখেতক কোচ হাজোলৈ মাতি নি ৰাজ্যৰ প্ৰধানমন্ত্ৰী পাতে। ৰঘুদেৱৰ পুত্ৰ পৰীক্ষিতনাৰায়ণক মোগলে ধৰি নিয়াৰ পাছত তেখেতৰ বাতৰি ল'বলৈ আগ্ৰালৈ গৈছিল। কিন্তু ইতিমধ্যে পৰীক্ষিত মৃত্যু হৈছিল। মোগল বাদচাহে তেখেতক বিস্তৰ ভূমি-সম্পত্তি দান দিয়াৰ উপৰিও এজন নবাবৰ অধীনত কাননগো বা প্ৰাদেশিক শাসনকৰ্তা পাতে।

## তথ্য সংগ্ৰহ
কৰুণাভিৰাম বৰুৱা

**কৰুণাভিৰাম বৰুৱা**ৰ (২ জুন ১৮৭৪ - ১২ জুলাই ১৮৯৩) জন্ম হৈছিল নগাঁৱত। গুণাভিৰাম বৰুৱা আৰু বিষ্ণুপ্ৰিয়া দেৱীৰ বৰপুত্ৰ আছিল। তেওঁৰ জ্যেষ্ঠ ভগ্নী আছিল স্বৰ্ণলতা বৰুৱা আৰু কণিষ্ঠ ভ্ৰাতৃ আছিল জ্ঞানদাভিৰাম বৰুৱা।

## সাহিত্যিক জীৱন
১৮৮৫ চনত *[[আসাম বন্ধু]]* আলোচনীৰ প্ৰথম ভাগৰ সপ্তম আৰু অষ্টম সংখ্যাত ধাৰাবাহিক ভাৱে তেওঁৰ **প্ৰমীলা'' ' নামৰ উপন্যাস এখন প্ৰকাশ পাইছিল। সেই শাওন আৰু ভাদ মাহৰ দুটা সংখ্যাত 'ঘোৰ নিশা' আৰু 'ঘৰতে বন্দী'  নামৰ অধ্যায় দুটা প্ৰকাশ পাই উপন্যাসখন বন্ধ হৈ গৈছিল। তেওঁ এইখনক 'সামাজিক নৱন্যাস' বুলিছে আৰু তাৎপৰ্যপূৰ্ণ ভাৱে [[অসমীয়া সাহিত্য]]ত ' [[উপন্যাস]] ' শব্দটো ''প্ৰমীলা'' ৰ প্ৰসংগতে প্ৰথমবাৰৰ বাবে ব্যৱহাৰ কৰা হৈছিল।

তেওঁ '<nowiki/>''[[ল'ৰা বন্ধু (শিশু আলোচনী)|ল'ৰাবন্ধু]]''<nowiki/>' নামে ১৮৮৮ চনত প্ৰকাশ পোৱা এখন [[অসমীয়া শিশু আলোচনীসমূহৰ তালিকা|শিশু আলোচনী]]ৰ প্ৰতিষ্ঠাপক সম্পাদক আছিল। **ল'ৰাবন্ধু''' অসমৰ প্ৰথম শিশু আলোচনী।

## তথ্য সমল

শ্ৰেণী:সংক্ষিপ্ত জীৱনী
সূৰ্য বৰা

সূৰ্য বৰাৰ জন্ম ১৯২৬ চনত তেতিয়াৰ নগাওঁ জিলাৰ জাগীত (এতিয়া মৰিগাওঁ জিলাৰ অন্তৰ্গত)।  পিতৃ আৰু মাতৃৰ নাম ক্ৰমে ভুৱনচন্দ্ৰ বৰা আৰু মনোৰমা বৰা। ভাৰতীয় ৰেলৰ কাৰ্যালয় সহায়ক হিচাপে ১৯৪৬ চনত মালিগাওঁ ৰেলৱে কেন্দ্ৰত কৰ্মজীৱন আৰম্ভ কৰা সূৰ্য বৰাই কৰ্মঅৱস্থাতে বি.কম. পাছ কৰি ৰেল বিভাগৰ সংবাদ সেৱাত যোগ দিয়ে। কবি, গীতিকাৰ আৰু অভিনেতা হিচাপেও বৰা চিনাকি আছিল। সুৰসন্ধানী আৰু জিৰণি নামৰ দুখন কবিতা পুথি ৰচনা কৰাৰ ওপৰিও তেওঁৰ ভালেমান গীত আকাশবাণীৰ গুৱাহাটী কেন্দ্ৰৰ পৰা প্ৰচাৰিত হৈছিল। চলচিত্ৰ জগততো খোজ দিয়া বৰাই লাচিত বৰফুকন, নিমিলা অংককে খৰি কেইখনমান অসমীয়া কথাছবিতো অভিনয় কৰে। ১৯৬০ চনৰ ভাষা আন্দোলনৰ সময়ত কাৰ্যালয়ৰ কামত কলিকতালৈ গৈ উভতাৰ পথত ছহিদ হয়।  

## তথ্য সংগ্ৰহ

শ্ৰেণী:সংক্ষিপ্ত জীৱনী
শ্ৰেণী:অসমীয়া অভিনেতা
শ্ৰেণী:মৃত ব্যক্তি
দেওহাঁহ

**দেওহাঁহ** ()' (*Asarcornis scutulata*) এবিধ ডাঙৰ আকাৰৰ হাহঁৰ প্ৰজাতি। দেওহাঁহক অসমৰ জাতীয় চৰাই ৰূপে অভিহিত কৰা হয়। এই প্ৰজাতিৰ হাঁহৰ বিশেষ ধৰণৰ বিকট মাতৰ বাবে অসমীয়াত ইয়াক ‘দেওহাঁহ’ বুলি কোৱা হয়। 

## দৈহিক গঠন

দেওহাঁহ বনৰীয়া হাঁহৰ ডাঙৰ প্ৰজাতি সমূহৰ ভিতৰত এবিধ। দেহৰ দৈৰ্ঘ্য ৬৬-৮১ ছে:মি: আৰু ডেউকাৰ দৈৰ্ঘ্য ১১৬-১৫৩ ছে:মি:। মাইকী হাঁহ মতা দেওহাঁহতকৈ আকাৰত সৰু। মতা আৰু মাইকী দেওহাঁহৰ দেহৰ ওজন ক্ৰমান্বয়ে ২.৯৫ কি.গ্ৰা. আৰু ১.৯৫-৩.০৫ কি.গ্ৰা.। পূৰ্ণবয়স্ক দেওহাঁহৰ দেহটৌ গাঢ় ক’লা বৰণৰ, মূৰ তথা ডিঙি বগা। মতা দেওহাঁহৰ ঠোঁট পাতল হালধীয়া বৰণৰ, উৰন্ত অৱস্থাত ডেউকাৰ বগা বৰণ স্পষ্টকৈ দেখা পোৱা যায়। পোৱালি দেওহাঁহৰ দেহৰ বৰণ তুলনামূলক ভাৱে বেছি ধূসৰ আৰু মুগা।

## বিতৰণ
ঐতিহাসিক ভাৱে দেওহাঁহ উত্তৰ-পূব ভাৰত, বাংলাদেশৰ পৰা জাভা, ছুমাত্ৰা লৈকে বিস্তৃত আছিল। বৰ্তমান ই জাভাত বিলুপ্ত হৈছে। ভাৰতবৰ্ষত বৰ্তমান দেওহাঁহ কেৱল অসম তথা অৰুণাচলত পোৱা যায়। ২০০২ বৰ্ষৰ এটা সমীক্ষা অনুসৰি সমগ্ৰ বিশ্বতে মাঁথো মুঠ ৮০০ মান দেওহাঁহ আছে বুলি তথ্য পোৱা গৈছে। ইয়াৰে ২০০টা লাওছ, থাইলেণ্ড, ভিয়েটনাম আৰু কম্বোডিয়া ত, ১৫০টা ছুমাত্ৰাত তথা ৪৫০টা দেওহাঁহ ভাৰত, বাংলাদেশ আৰু ম্যানমাৰ ত আছে। 

## আচৰণ
দেওহাঁহ এবিধ আপুৰুগীয়া তথা বিৰল প্ৰজাতিৰ হাঁহ। এই প্ৰজাতিবিধে কেৱল নিশাৰ ভাগতহে খাদ্য খায় বুলি জনা যায়। গছৰ গুটি, জলজ উদ্ভিদ, সৰু মাছ, পোক-পতংগ আদি দেওহাঁহৰ প্ৰধান খাদ্য।
সাধাৰণতেযোৰ পাতি বা চাৰিৰ পৰা ছটাৰ সৰু গোটত চৰে। ইহঁতে গ্ৰীষ্ম কালত প্ৰজনন কৰে। 

## বসতি স্থান
ই মূলতঃ চিৰসেউজীয়া বা পৰ্ণপাতী বনাঞ্চলৰ বন্ধ বা কম সোঁতৰ পানী থকা প্ৰাকৃতিক তথা কৃত্ৰিম জলাশয়ত বাস কৰে। দেওহাঁহে গছৰ খোৰোঙত বাহ সাজি থাকে। সাধাৰণতে সাগৰপৃষ্ঠৰ পৰা ২০০ মিটাৰ উচ্চতাৰ বসতিস্থল দেওহাঁহৰ বাবে আটাইতকৈ উত্তমস্থান (optimum habitat) বুলি জনা যায় যদিও ১৪০০ মিটাৰ উচ্চতালৈকে দেওহাঁহ পোৱা যায়।

ভাৰতবৰ্ষত দেওহাঁহ দেখা পোৱা প্ৰধান সংৰক্ষিত বনাঞ্চল কেইখন হৈছে ডিব্ৰু-ছৈখোৱা ৰাষ্ট্ৰীয় উদ্যান, দিহিং-পাটকাই সংৰক্ষিত বনাঞ্চল, নামেৰী ৰাষ্ট্ৰীয় উদ্যান তথা নামদফা ৰাষ্ট্ৰীয় উদ্যান।
thumb|নামেৰী ৰাষ্ট্ৰীয় উদ্যান আৰু ব্যাঘ্ৰ সংৰক্ষিত বনাঞ্চলৰ দেওহাঁহ এযুৰিৰ আলোকচিত্ৰ

## স্থিতি তথা সংৰক্ষণ
ক্ৰমান্বয়ে বৃদ্ধি পাই অহা বনাঞ্চল ধ্বংস, দেওহাঁহৰ কণী, মাংস তথা অন্যন্য ব্যৱহাৰৰ বাবে কৰা চোৰাংচিকাৰ আদিৰ ফলশ্ৰুতিত দেওহাঁহৰ জনসংখ্যা বিপদজনক ভাৱে হ্ৰাস পাই আহিছে। বৰ্তমান এই প্ৰজাতিটৌক আই ইউ চি এন ৰেড লিষ্ট (IUCN Red List) অনুসৰি বিলুপ্তপ্ৰায় (Endangered) গোটত অন্তৰ্ভুক্ত কৰা হৈছে।

**বাসস্থান সুৰক্ষা:** দেও হাঁহৰ বাবে উপযুক্ত বাসস্থানৰ উপলব্ধতা নিশ্চিত কৰিবলৈ সুৰক্ষিত আৰ্দ্ৰভূমি এলেকা স্থাপন আৰু ৰক্ষণাবেক্ষণ কৰাটো অত্যাৱশ্যকীয়।

**চোৰাং চিকাৰ বন্ধ কৰা :** এই হাঁহবোৰৰ চিকাৰ আৰু চোৰাং চিকাৰৰ বিৰুদ্ধে কঠোৰ আইন প্ৰয়োগ কৰাটো তেওঁলোকৰ জীয়াই থকাৰ বাবে গুৰুত্বপূৰ্ণ।

## তথ্য সংগ্ৰহ

## বাহ্যিক সংযোগ
*

শ্ৰেণী:অসমৰ ৰাজ্যিক প্ৰতীক
শ্ৰেণী:হাঁহ
শ্ৰেণী:অসমৰ চৰাই
কান্দুৰা বলিন স্মিথ

**কান্দুৰা বলিন স্মিথ** (১৯ শতিকা) নগাঁৱৰ লোক। একেতৰ দেউতাক কণা আছিল আৰু ভিক্ষা কৰি পেট প্ৰৱৰ্তাইছিল। ১৮৪৮ চনত নগাঁৱত থকা শ্ৰীমতী ষ্টোডাৰ্ড নামৰ এগৰাকী মহিলাৰ উদ্যোগত নগাঁৱৰ 'মাউৰা শিশুৰ বিদ্যালয়'ত ভৰ্তি হয়। ইয়াতে মাইলছ ব্ৰন্‌ছনৰ তত্বাৱধানত ইংৰাজী আৰু অসমীয়াৰ শিক্ষা লয় আৰু খৃষ্টান ধৰ্মৰো শিক্ষা গ্ৰহন কৰে। ১৯০৫ চনত খৃষ্টান ধৰ্মত দীক্ষিত হৈ বলিন স্মিথ নাম লয়। ১৮৫৭ চনত চৰকাৰী চাকৰিত যোগদান কৰি গুৱাহাটীলৈ যায়। কিন্তু ব্ৰনছনৰ অনুৰোধত চাকৰি এৰি অসমত খৃষ্টান ধৰ্ম প্ৰচাৰৰ কামত লাগে। ১৮৮৭ চনত গুৱাহাটী বেপ্তিষ্ট মিছনেৰী গীৰ্জাৰ এগৰাকী মুখ্য সংগঠন আছিল। অসমীয়াত তুতি গীত ৰচনা কৰিছিল।
## তথ্য সমল

শ্ৰেণী:সংক্ষিপ্ত জীৱনী
কাল্টাৰাম ৰাভা

**কাল্টাৰাম ৰাভা** (? - আন. ১৯৬০) এগৰাকী কৃষক নেতা আছিল। গোৱালপাৰা জিলাৰ কৃষ্ণাইৰ ওচৰৰ ছোটমাটিয়া গাঁৱত জন্ম। ভাৰতৰ স্বাধীনতাৰ আগৰ বিপ্লৱী কমিউনিষ্ট পাৰ্টিৰ সভ্য আছিল। স্বাধীনতাৰ পাছত এখেতে ভাৰতীয় কমিউনিষ্ট পাৰ্টিত যোগ দিয়ে। কৃষক নেতা ৰূপে জনজাতীয় সকলক শোষণৰ বিৰুদ্ধে সংঘবদ্ধ কৰিছিল।

## তথ্য সমল

শ্ৰেণী:সংক্ষিপ্ত জীৱনী
কাশীনাথ দ্বিজ তামুলী ফুকন

*কাশীনাথ দ্বিজ তামুলী ফুকন*' (আনু. ১৮১০ - আনু. ১৮৭০-৮০) পুৰন্দৰ সিংহৰ ৰাজসভাৰ বিষয়া আছিল। শিৱসাগৰৰ কাকতি বংশৰ শ্ৰীনাথৰ পুত্ৰ আছিল। পুৰন্দৰ সিংহৰ নিৰ্দেশত ৰাধানাথ বৰবৰুৱা আৰু আহোম ভাষা জনা বাইলুং পণ্ডিতৰ সহায়ত 'আসাম বুৰঞ্জী' ৰচনা কৰিছিল। ১৮৪৪ চনত আমেৰিকান বেপ্তিষ্ট মিছনে এই কিতাপখন ছপাই উলিয়ায়। এই 'আসাম বুৰঞ্জী'ৰ আলমতে হৰকান্ত সদৰামীন ডাঙৰীয়াই 'অসম বুৰঞ্জী' ৰচনা কৰে। ইংৰাজৰ অধীনত শিৱসাগৰ কাছাৰীৰ মুন্সিফ হৈছিল।
## তথ্য সমল

শ্ৰেণী:সংক্ষিপ্ত জীৱনী